30 Jenama Yang Ramai Tak Sangka Dari Malaysia

Artikel ini adalah sambungan daripada 30 Jenama Malaysia Yang Ramai Sangka Berasal Dari Luar (Bahagian 1).

Bagi kebanyakan graduan yang baru sahaja menamatkan pengajian di universiti, memohon pekerjaan adalah keutamaan. Pada tahun 1990an, memohon pekerjaan adalah secara manual, yakni dengan menghubungi syarikat secara terus bagi permohonan.

Sejak tahun 1997, memohon pekerjaan menjadi lebih mudah dengan wujudnya laman sesawang JobStreet.com hasil buah fikiran Mark Chan Mun Kee, seorang bekas jurutera pemprosesan di Kendall International.

Mark Chan ini bukanlah calang-calang orang, beliau mempunyai Ijazah Sarjana Muda (Sains) dalam Kejuruteraan Mekanikal dari University of Texas. Beliau turut mempunyai Ijazah Sarjana dalam jurusan yang sama dari universiti terbaik dunia iaitu Massachusetts Institute of Technology (MIT).

Kadar penerimaan pelajar antarabangsa ke universiti ini adalah sangat rendah kerana keutamaan diberikan kepada pelajar tempatan.

Berbalik kepada JobStreet, Mark Chan mempunyai visi untuk menyediakan platform automatik bagi memadankan permohonan pekerjaan oleh pekerja dengan kekosongan pekerjaan oleh majikan. Laman sesawang ini diasaskan di Malaysia, dengan suntikan perlaburan sebanyak USD2.6 milion pada ketika itu.

Kini, JobStreet diiktiraf sebagai syarikat pekerjaan dalam talian terbesar di Asia Tenggara oleh Forbes, yang berkhidmat kepada lebih kurang 80,000 pelanggan korporat serta 11 juta pencari kerja. Jobstreet turut beroperasi di beberapa negara termasuklah Jepun, India, Filipina serta negara-negara di Eropah barat.

Setiap kali sambutan hari lahir ahli keluarga mahupun rakan, pasti Secret Recipe menjadi pilihan ramai bagi mendapatkan kek hari jadi. Kek Chocolate Indulgence sememangnya menjadi pilihan hati penulis.

Diasaskan pada tahun 1997, Secret Recipe merupakan hasil titik peluh Datuk Steven Sim yang berasal dari Kota Bharu, Kelantan. Outlet pertama kedai kek ini terletak di SS2, Petaling Jaya.

Beliau memulakan perniagaan ini bersama 3 orang anak saudara beliau yang merupakan bakers terlatih. Bermodalkan RM150,000, beliau yakin konsep perniagaan ini lain daripada yang lain, dan meneruskan hasrat beliau walaupun negara pada ketika itu dilanda krisis ekonomi yang teruk.

Kini, setelah 20 tahun beroperasi, Secret Recipe mempunyai lebih 440 buah kafe di beberapa buah negara termasuklah Singapura, Indonesia, Thailand, Brunei dan banyak lagi. India dan New Zealand menjadi negara seterusnya bagi cawangan baru Secret Recipe.

Sushi King sebenarnya adalah jenama Malaysia, ramai tidak tahu akan fakta ini. Kita tahu makan saja, janji sedap, betul tak?

Ya, Sushi King diasaskan di Malaysia. Namun, pengasasnya sebenarnya berasal dari Jepun, dan kini beliau menetap di Malaysia. Beliau adalah Tan Sri Dato' Seri Dr. Fumihiko Konishi. Outlet pertama Sushi King mula beroperasi sejak tahun 1995.

Sushi King merupakan peneraju terawal di Malaysia yang membawa era baru hidangan Jepun melalui keunikan 'Kaiten Sushi' atau 'Revolving Sushi' dengan konsep restoran servis segera. Selain sushi, mereka turut menawarkan hidangan Jepun yang lain selain sushi dengan harga berpatutan serta suasana yang selesa.

Bermula dengan hanya sebuah outlet di Kuala Lumpur, kedai sushi ini telah berkembang dan kini mempunyai lebih 100 outlet di seluruh negara. Jenama Malaysia ini terkenal di seluruh dunia.

Menjual hidangan makanan seakan-akan McDonald's, Marrybrown bukan jenama luar. Syarikat francais burger dan ayam goreng ini merupakan produk tempatan. Walaupun tidak sepopular McDonald's mahupun KFC, Marrybrown masih bertahan sehingga kini. Seperti jenama Malaysia dalam senarai ini, 'Marrybrown' langsung tidak ada bunyi tempatan.

Asal usul Marrybrown bermula di sebuah shoplot di Jalan Wong Ah Fook, Johor Bahru pada tahun 1981, oleh sepasang suami isteri iaitu Lawrence dan Nancy Liew. Ketika itu, rangkaian makanan segera daripada Amerika Syarikat telah mendominasi pasaran di Malaysia dengan kehadiran 10 tahun lebih awal.

Menyedari peluang yang sama, pasangan ini mendapat idea untuk memulakan rangkaian makanan segera mereka sendiri yang berasaskan cita rasa rakyat Malaysia, selain menjadi perintis dalam bidang ini.

Mereka berasakan kebanyakan orang Islam di negara ini inginkan makanan Barat yang halal. Pada zaman tersebut, masyarakat Islam Malaysia masih was-was akan rangkaian makanan segera dari luar.

Kini, Marrybrown mempunyai lebih 130 outlet restoran di seluruh Malaysia, dan turut beroperasi di 20 buah negara yang kebanyakannya di Asia. Pelan jangka panjang syarikat ini adalah untuk membina lebih outlet restoran di 56 buah negara Islam, selain menembusi pasaran Eropah. Siapa sangka jenama terkenal ini dari Malaysia.

Memakan ayam KFC pasti tidak akan lengkap tanpa sos cili Life. Selain KFC, sos ini turut dihidangkan di rangkaian restoran lain seperti Pizza Hut, RasaMas dan banyak lagi. Siapa sangka sos cili Life ini merupakan produk Malaysia?

Sos cili Life merupakan produk syarikat Region Food Industries (RFI) Sdn. Bhd. yang diasaskan pada tahun 1978. Pada tahun 1994, syarikat ini telah dibeli oleh KFC Holdings (Malaysia) Bhd. sebagai sokongan bagi membekalkan sos ke rangkaian restoran KFC di seluruh negara.

Kini, RFI merupakan peneraju serta pembekal utama produk sos original dan berkualiti bukan sahaja di Malaysia, malah di negara-negara lain seperti UK, US, Perancis, Australia, Jepun, Hong Kong dan sekitar Asia Tenggara.

MAMEE Monster menjadi kegemaran penulis semasa kecil. Harga pada ketika itu sangat murah, hanya 20 sen dan isinya lebih gempal berbanding sekarang, yang dijual dengan harga 50 sen. Dahulunya, beli Mamee Monster akan dapat pelekat Digimon, yang perlu dikumpul untuk berpeluang memenangi pelbagai hadiah menarik. Walaupun tidak menang, kenangan itu sangat indah.

Siapa sangka, MAMEE kini telah berusia 46 tahun. Syarikat ini sebenarnya diasaskan oleh Datuk Pang Chin Hin pada tahun 1971. MAMEE berkembang dengan pantas, menjadi snek popular pilihan rakyat negara ini. Mamee telah diperbadankan pada 3 Ogos 1991 dan disenaraikan di papan utama Kuala Lumpur Stock Exchange (KLSE) pada 18 Mac 1992.

Antara produk lain MAMEE termasuklah Mister Potato yang menjadi pilihan pengguna sejak 1992 dan menjadi produk kentang nombor 1 di negara ini menurut AC Neilsen. Kini, MAMEE menjadi pengilang antarabangsa yang diiktiraf dengan lebih 50 produk di bawah 10 jenama di seluruh dunia.

Selain Ajax Fabuloso, Goodmaid merupakan salah satu produk yang menjadi pilihan rakyat Malaysia sebagai sabun pencuci lantai.

Sejak permulaan Goodmaid Chemicals Corporation (GCC) Sdn. Bhd. pada tahun 1988, syarikat ini hanya mempunyai 4 buah produk sahaja. Dalam beberapa tahun, GCC telah berkembang maju di market domestik dan juga antarabangsa.

Setelah beroperasi selama 26 tahun, Saraya Global Japan (SGJ) telah membeli GCC pada tahun 2014. Dengan pembelian ini, GCC kini lebih teguh dengan ahli profesional dan pengetahuan teknikal dari SGL. Ke mana sahaja supermarket mahupun hypermarket di Semenanjung Malaysia serta Sabah dan Sarawak yang kita pergi, pasti ada sahaja produk Goodmaid.

Kini, SGL telah berjaya mempelbagaikan produk mereka dan sangat aktif melibatkan diri dalam industri produk dan perkhidmatan perindustrian. Mereka turut menjadi pembekal produk pencuci serta penjagaan diri kepada kontraktor, syarikat perkhidmatan pencucian, hotel serta kilang-kilang tempatan serta luar negara.

Sekiranya berkunjung ke pusat beli belah di sekitar ibu negara, pasti kita akan dapat lihat kewujudan Parkson yang gah berdiri mempamerkan pelbagai produk dari pakaian ke set pinggan dan sebagainya.

Sejarah syarikat ini bermula sejak 1987 lagi, dengan outlet pertamanya di Sungei Wang Plaza. Antara outlet lain yang terawal termasuklah di Atria Shopping Centre (Damansara Jaya). Parkson diasaskan oleh William Cheng, yang kini menerajui Lion Group Malaysia.

Harini, Parkson boleh dijumpai di seluruh negara dengan jumlah keseluruhan sebanyak 42 outlet setakat 31 Januari 2015. Selain Malaysia, Parkson turut beroperasi di luar negara. Outlet luar negaranya yang pertama terletak di China, yang dibuka pada tahun 1994, dan kemudiannya berkembang kepada 54 outlet di negara tersebut.

Selain China, outlet Parkson turut dibuka di beberapa negara asia lain seperti Vietnam, Indonesia dan Myanmar.

Penggemar coklat pasti kenal coklat Vochelle. Kalau ke Langkawi pasti tidak akan lupa untuk membeli coklat ini. Untuk pengetahuan semua, Vochelle ni adalah produk tempatan.

Jenama Vochelle dimiliki oleh sebuah syarikat induk iaitu Maestro Swiss Group. Bunyi seakan syarikat Switzerland, Maestro Swiss adalah syarikat Malaysia. Tidak banyak maklumat berkenaan bagaimana syarikat ini bermula, namun yang pasti jenama lain yang turut dikeluarkan oleh syarikat ini adalah minuman coklat Vico.

Maestro Swiss Group berkembang dengan pantas dengan pengilangan, penjualan dan pemasaran sendiri dalam industri makanan dan minuman. Beribu pejabat di Pulau Pinang, team penjualan dan pemasaran syarikat ini beroperasi di Petaling Jaya.

Kini, Maestro Swiss diedarkan di lebih 17,000 outlet kedai di seluruh Malaysia. Produk syarikat ini turut dieksport ke lebih 20 negara luar.

Cuaca di Malaysia yang panas ini menyebabkan ramai lebih memilih untuk memakai selipar berbanding kasut. Dengan rekaan selipar yang simple dan bergaya, Fipper menjadi pilihan rakyat Malaysia. Ada yang menyangka Fipper, Roxy dan Havaianas berasal daripada satu syarikat induk. Salah! Fipper adalah produk tempatan.

Kisah di sebalik pengasas Fipper ini sangatlah memberi inspirasi kepada penulis. Kisahnya setanding dengan kisah Steve Jobs, Mark Zuckerberg mahupun Bill Gates, hanya versi rakyat Malaysia. Perbandingan ini dibuat kerana melihat persamaan dari segi keberanian mengambil risiko berhenti belajar di universiti bagi mengejar impian mereka.

Fipper diasaskan oleh seorang pemuda bernama Jack Lim pada tahun 2008, dengan pembukaan kedai pertama di Sungei Wang Plaza pada tahun 2010.

Selepas menamatkan pengajian sekolah menengah pada tahun 1996, Lim berpeluang melanjutkan pelajaran dalam Sains Komputer di Amerika Syarikat. Namun, jauh di sudut hati beliau, beliau ingin menjadi seorang usahawan. Ketika itu beliau sedar bahawa beliau memerlukan modal yang banyak untuk memulakan perniagaan.

Beliau tidak tahu perniagaan apakah yang patut beliau ceburi, namun beliau tetap nekad untuk mencuba. Setelah tamat semester pertama di AS, beliau membuat keputusan untuk berhenti belajar dan mula melakukan pelbagai pekerjaan bagi mengumpul modal, ke arah merealisasikan impian beliau.

Apabila pulang ke Malaysia, beliau mula merangka pelan perniagaan beliau. Tidak lama kemudian, beliau memulakan perniagaan selipar di bawah jenama Fipper melalui Fipper Marketing Sdn. Bhd.. Pada tahun 2008, hanya terdapat beberapa jenama selipar di pasaran Malaysia, antaranya termasuklah Ipanema, Riders dan Havaianas.

Namun semua jenama ini menjual produk mereka pada harga premium. Beliau melihat terdapat permintaan yang tinggi terhadap selipar berkualiti (pada harga berpatutan). Pencerahan ini membuatkan beliau sangat bersemangat untuk menceburi industri tersebut.

Dengan segera beliau bersama 3 orang rakan dari zaman kanak-kanak beliau ke Thailand bagi mendalami industri selipar, serta mencari pembekal bahan untuk membuat selipar. Akhirnya, getah semulajadi menjadi pilihan. Idea dan usaha beliau berhasil.

Kini, setelah 9 tahun beroperasi, Fipper mempunyai lebih 50 outlet kedai di seluruh Malaysia. Fipper telah berkembang secara dinamik kepada sebuah jenama yang dipercayai. Di Bali, Indonesia 8 buah outlet kedai telah dibuka dalam masa setahun sahaja.

Menurut Lim, Fipper mempunyai pelan jangka panjang untuk berkembang ke Kemboja, Singapura, Vietnam, Brunei dan seterusnya seluruh Asia.

30 Jenama Malaysia Yang Ramai Sangka Berasal Dari Luar (Bahagian 3).


Sejarah Dan Fakta Menarik Mengenai Peti Sejuk

Pernah tak anda bayangkan gaya hidup anda tanpa peti sejuk? Setiap keluarga di Malaysia mesti mempunyai sekurang-kurangnya satu peti ais di dapur untuk simpan bahan mentah yang mudah rosak, lebihan lauk semalam dan ais krim yang belum cair.

Cuba gambarkan Malaysia tanpa peti sejuk. Alamak, tak merasalah kita nak makan ais krim! Sekiranya anda merupakan pengguna tegar peti sejuk, fakta ringkas dibawah mungkin menarik buat anda.

Peti sejuk yang pertama dicipta oleh seorang pereka cipta Amerika yang bernama Oliver Evans pada tahun 1805. Beliau telah mengguna pakai idea dan hasil penemuan seorang saintis bernama William Cullen daripada University of Glasglow.

Cullen telah berjaya menghasilkan kaedah penyejukkan secara mekanikal sejak tahun 1748, namun ciptaan beliau tidak digunakan untuk menyimpan makanan, tetapi hanya sebagai pujaan dan bahan inspirasi para saintis yang lain.

Meskipun tidak secanggih zaman sekarang, peti sejuk ciptaan Evans lah yang mendorong para pereka cipta dan ilmuwan untuk menghasilkan peti sejuk moden seperti yang ada di dapur kita hari ini.

Walaupun telah lama dicipta, mesin ini hanya mula dikomersialkan pada tahun 1920 pada harga 600$. Ketika peti ais mula dipasarkan, Amerika Syarikat sebenarnya sedang berhadapan masalah kemelesetan ekonomi yang sangat teruk yang dikenali sebagai The Great Depression. Oleh itu, peti sejuk pada ketika itu hanyalah digunakan oleh orang berada.

Namun, harga peti sejuk semakin lama semakin berpatutan sehingga akhirnya pada tahun 1940an, ia mampu dimiliki oleh rakyat kebanyakan.

Peti sejuk yang dicipta pada tahun 1920an menggunakan gas beracun seperti Ammonia dan Sulfur Dioksida sebagai bahan penyejuk.  Pada ketika itu, kesedaran mengenai kawalan keselamatan dan alam sekitar masih rendah, oleh itu tiada tindakan diambil sehinggalah berlaku beberapa kemalangan yang meragut banyak nyawa hasil daripada kebocoran gas-gas beracun ini.

Hasil daripada kemalangan yang mengorbankan pekerja dan pelanggan mereka, syarikat-syarikat yang memasarkan peti sejuk dan para saintis membuat pelbagai kajian untuk mencari bahan penyejuk yang lebih selamat.

Pada penghujung tahun 1920an, seorang jurutera bernama Thomas Midgely berjaya  menemui formulasi gas klorofluorokarbon (CFC). Sejak daripada itu, gas tersebut digunakan sebagai bahan penyejuk di dalam peti sejuk sehinggalah pada tahun 1980an.

Masyarakat mula mempunyai kesedaran tentang kesan negatif gas CFC kepada alam sekitar. Mengikut kajian, masih belum ada gas pengganti bahan penyejuk yang betul-betul selamat buat pengguna dan alam sekitar. Namun, sehingga penawar ditemui, kebanyakan peti sejuk moden menggunakan hydrofluorocarbon (HFC) sebagai pengganti CFC.

Bagi peminat tegar filem Disney Frozen pasti tahu pekerjaan buah hati Anna, Kristoff dalam filem tersebut; pemotong ais.

Bukan sekadar rekaan imaginasi para juruanimasi Walt Disney, pemotong ais merupakan sebuah pekerjaan yang telah pupus sama sekali.

Sebelum wujudnya peti sejuk, permintaan terhadap rumah ais sangat tinggi sehingga pekerjaan seperti pemotong ais dan perniagaan ais sangat laku. Sebuah syarikat perdagangan ais gergasi mempunyai sekurang-kurangnya 90 000 pekerja dan mampu mengeksport potongan ais ke beberapa benua . Namun, pada tahun 1930an, pemotong ais dan syarikat dagangan ais akhirnya pupus kerana pelanggan mereka beralih kepada teknologi moden seperti peti sejuk.

Hari ini, terdapat beberapa rumah ais yang telah diubah suai menjadi muzium bagi memelihara seni memotong ais dan sejarah perdagangan ais yang suatu ketika dahulu merupakan bisnes yang sangat menguntungkan.

Cuba bayangkan kehidupan seharian kita tanpa wujudnya peti sejuk. Gaya hidup kita mesti berbeza dan corak pemakanan juga mungkin berlainan. Mungkin kita masih mengamalkan cara orang dulu-dulu simpan makanan atau mungkin mesin lain yang tercipta yang diinspirasikan daripada teknik-teknik kuno untuk simpan makanan. Siapa tahu?


5 Kerjaya Jurutera Yang Paling Banyak Mendapat Permintaan Di Malaysia

Kejuruteraan merupakan satu kerjaya memerlukan kepakaran yang tinggi dan proses pembelajaran untuk mendapat ijazah dalam kejuruteraan memerlukan kecekalan kerana proses pembelajarannya bukanlah mudah. Pekerjaan jurutera sedang berkembang pesat dan mempunyai peluang yang cerah dalam dunia global hari ini.

Penulis membuat senarai ini berdasarkan laporan Kementerian Pendidikan Tinggi Malaysia yang dibuat untuk menganggarkan permintaan kursus ini dalam jangka masa 5-10 tahun dan menurut laporan ini kursus kejuruteraan ini akan terus berkembang sehingga masa hadapan. Kursus kejuruteraan akan berubah mengikut permintaan ekonomi semasa

Kejuruteraan kimia banyak mendapat permintaan terutamanya bagi mereka yang bekerja dalam bahagian cari gali minyak. Jurutera kimia bukan sahaja boleh bekerja dalam bahagian kejuruteraan tetapi boleh juga masuk ke bahagian industri pemprosesan produk yang diguna setiap hari seperti ubat-ubatan, sabun dan makanan

Jurusan kejuruteraan kimia dapat masuk ke bahagian lain kerana tugas utama mereka ialah untuk mengaplikasikan ilmu sains dalam menginovasikan proses-proses dan produk-produk seharian. Mereka menukarkan bahan-bahan kimia mentah kepada produk yang kita guna hari ini seperti proses pembuatan sabun daripada minyak kelapa sawit.

Teknologi dan gajet hari ini dapat diinovasikan kerana sumbangan jurutera elektronik. Kursus ini merupakan pecahan bidang kejuruteraan elektrik kerana kursus kejuruteraan elektronik ini memerlukan kepakaran lebih dalam menghasilkan produk yang diguna pakai hari ini.

Disebabkan perkembangan teknologi yang semakin berkembang luas seperti penghasilan telefon pintar touchscreen yang tidak lagi memerlukan papan kekunci, permintaan dalam bidang kejuruteraan ini semakin meningkat. Kursus ini mendapat peluang yang cerah pada hari ini dan mampu untuk memajukan lagi negara kita.

Kejuruteraan awam melibatkan proses mereka, pembinaan dan penyelenggaraan bangunan-bangunan yang kita lihat pada hari ini. Malaysia sedang berkembang pesat dan banyak bangunan-bangunan yang dicadangkan akan dibina jadi ini memerlukan kepakaran kejuruteraan awam.

Tidak dapat dinafikan permintaan pekerjaan bagi pemegang ijazah kejuruteraan awam. Banyak syarikat yang memerlukan kepakaran ini dan bukan sahaja tertakluk kepada bangunan sahaja tetapi jalan raya, pengangkutan awam, jambatan dan banyak lagi. Ini menambahkan nilai permintaan bagi mereka yang mempunyai kepakaran dalam kejuruteraan awam.

Dunia hari ini tidak lagi seperti dahulu kerana elektrik sudah menjadi seperti satu kewajiban buat semua rakyat Malaysia. Kipas dan lampu hari ini masih dapat berfungsi kerana wujudnya elektrik dan menjadi satu tanggungjawab jurutera elektrikal untuk memastikan elektrik ini berfungsi.

Dimana sahaja memerlukan kepakaran elektrik, di situ adanya pekerjaan untuk jurutera elektrik. Permintaan ini terus meningkat tinggi selaras dengan arus perkembangan teknologi dan negara yang pesat membangun. Malaysia akan terus meningkatkan kemajuannya jadi sudah tentu kepakaran jurutera elektrikal diperlukan bagi mencapai hasrat ini.

Jurutera mekanikal merupakan kursus yang sangat popular dalam mereka yang mengambil kursus kejuruteraan. Menurut laporan Kementerian Pendidikan Tinggi Malaysia pada tahun 2006, dianggarkan sebanyak 24% permintaan akan meningkat dari 58000 kepada 72000 dalam jangka masa 10 tahun.

Kursus mekanikal ini sangat popular disebabkan fleksibiliti graduannya untuk bekerja dalam industri yang berlainan. Mereka yang memegang ijazah ini boleh mendapat pekerjaan dalam industri penerbangan, automotif dan macam-macam lagi. Jurutera mekanikal ini diperlukan di mana-mana sahaja bukan sahaja untuk membuat kapal terbang tetapi juga diperlukan untuk membuat cakera keras (hard drive)


5 Pejabat Pos di Lokasi Paling Pelik di Dunia

Walaupun emel kini menjadi pilihan bagi menghantar mesej rasmi kepada seseorang, peranan pejabat pos masih lagi penting bagi menghantar surat, poskad dan barangan. Kedudukan pejabat pos pula biasanya di tengah-tengah bandar dan kawasan tumpuan penduduk.

Kali ini, kami ingin berkongsi 5 pejabat pos di lokasi paling pelik di dunia. Walaupun pejabat-pejabat pos ini kebanyakannnya terletak di tempat pelik dan sukar diakses, namun kerana terdapat permintaan daripada pengguna tempatan dan pelancong  terutamanya yang ingin menghantar poskad, maka ianya tetap dibuka.

Gunung Everest sememangnya terkenal sebagai gunung tertinggi di dunia yang menjadi cabaran besar buat para pendaki. Percayakah anda di Gunung Everest terdapat sebuah pejabat pos milik China Post? Pejabat pos ini terletak di kawasan Base Camp dan telah dibuka sejak tahun 2008.

Berada di kedudukan 5300 meter, pejabat pos ini diiktiraf sebagai pejabat pos tertinggi di dunia. Kerana keadaan cuaca yang ekstrim di kawasan ini, setiap tahun pejabat pos ini hanya dibuka pada bulan April hingga Ogos sahaja. Waktu operasinya adalah daripada pukul 10 pagi hingga 6 petang.

Vanuatu adalah sebuah pulau kecil yang terletak di kawasan Pasifik Selatan. Uniknya, di pulau ini pejabat posnya terletak di dalam air. Pejabat pos ini telah dibuka sejak 2003 dan terletak kira-kira 10 kaki dari paras air.

Waktu operasinya dipaparkan di kawasan pantai berhampiran. Pekerja yang bertugas pula memakai pakaian scuba diving dan merupakan seorang penyelam yang bertauliah. Surat yang dihantar akan dibalut dengan plastik khas yang kalis air. Jika seseorang penerima atau penghantar surat tidak mampu berenang ke dalam air untuk menerima atau mengambil surat, staf yang bertugas akan tolong mengambilkannya.

Antartika merupakan tempat yang sangat sejuk dan terkenal sebagai pusat pelancongan bagi melihat penguin. Percayakah anda, disini terdapat sebuah pejabat pos yang diberi nama “Penguin Post Office” yang terletak di Port Lockroy, menjadikannya pejabat pos paling selatan di atas muka bumi.

Pejabat pos ini diuruskan oleh pihak UK Heritage Trust dan hanya dibuka selama 5 bulan dalam setahun. Kebanyakan yang menggunakan perkhidmatan disini adalah para pelancong yang datang ke sini menaiki kapal pelancong. Pejabat pos ini biasanya mempunyai 4 orang staf dan dibayar gaji sebanyak $1,700 sebulan.

J.W. Westcott II adalah satu-satunya kapal di dunia yang berfungsi sebagai sebuah pejabat pos. Ianya berfungsi sebagai pengantara untuk menghantar surat kepada kapal-kapal yang melalui Sungai Detroit. Fungsinya sebagai pejabat pos bermula sejak tahun 1948 lagi.

Seperti pejabat pos lain, terdapat penurunan jumlah surat yang dihantar ke sini. Namun, ianya menyaksikan peningkatan jumlah barangan yang dihantar terutamanya barang yang dihantar melalui syarikat kurier FedEx dan USP.

Tiada apa yang menarik di kutub Utara. Kawasan yang dahulunya popular sebagai pusat perlombongan dan ekspedisi kutub utara ini kini menjadi tumpuan bagi kumpulan penyelidik dan pelancong. Terdapat kira-kira 10 pusat penyelidikan di sekitar kawasan ini.

Walau bagaimanapun, terdapat sebuah pejabat pos yang masih berfungsi disini di bandar Ny-Alesund, menjadikannya sebagai pejabat pos paling utara di atas muka bumi. Ianya digunakan oleh kebanyakan pelancong yang mahu menghantar poskad kepada kenalan mereka di serata dunia.


5 Pelawak Komedi Berdiri Tempatan Yang Patut Anda Ikuti

Komedi berbentuk stand-up, walaupun ada dipersembahkan dalam kaca televisyen negara kita, masih kurang penerimaannya berbanding komedi berbentuk lakonan yang kerap memonopoli siaran rancangan kita.

Walaupun begitu, para penggemar komedi berbentuk stand-up ini tetap berjaya menonton persembahan-persembahan hebat daripada pelawak-pelawak tempatan, melalui persembahan secara langsung yang kerap diadakan di acara-acara komedi.

Tahukah anda beberapa orang pelawak komedi paling kelakar di Malaysia? Berikut adalah 5 stand-up comedian paling kelakar yang perlu anda ikuti, bagi menceriakan hari anda.

Kami tak pasti dia ni orang apa, tapi yang kami tahu dia orang Malaysia. Memiliki darah campuran yang pelbagai membolehkan dia memahami banyak perkara tentang Malaysia, yang kerap dijadikan sebagai bahan-bahan dalam komedi beliau.

Doktor yang juga ahli komedi, Jason Leong merupakan salah seorang yang perlu diberikan lebih banyak pendedahan atas kisah-kisah komedi beliau yang banyak menggunakan elemen cara hidup Malaysia.

Salah seorang veteran dalam bidang komedi, Douglas terkenal sebagai seorang pelakon komedi yang kerap menjadikan dirinya sebagai bahan kepada komedi, kerana mengikut kata dirinya sendiri - dia dah buat berapa belas tahun komedi tapi sehingga sekarang tak ada pun orang yang datang nak bergambar dengan dia.

Mula menempa nama sebagai salah seorang peserta solo Maharaja Lawak Mega, namun karakter sebenar Rayza lebih terserlah dalam rancangan 'Oi! Jaga Mulut' salah sebuah rancangan asli tayangan saluran iFlix.

Tak sah rasanya senarai ini tanpa nama Harith disenaraikan. Menggabungkan pelbagai elemen komedi dan tidak terhad kepada sesuatu topik dan teknik semata, mungkin itu yang membuatkan Harith Iskander layak bergelar pelawak stand-up terbaik Malaysia setakat ini.


30 Jenama Malaysia Yang Ramai Sangka Berasal Dari Luar Negara

Penulisan sebelum ini berkenaan 10 Jenama Luar Yang Ramai Sangka Berasal Dari Malaysia telah mendapat sambutan yang baik. Sebenarnya, ramai tidak sedar bahawa Malaysia turut mempunyai produk tempatan yang ramai sangka berasal dari luar.

Mungkin kerana nama jenama yang digunakan langsung tidak membawa imej tempatan, ramai menganggap jenama-jenama ini produk luar negara. Bagi penulis, tujuan syarikat-syarikat tempatan berkenaan menggunakan nama 'kebaratan' adalah lebih kepada tujuan promosi dan pemasaran.

Dalam artikel kali ini, penulis ingin berkongsi 30 jenama Malaysia yang ramai sangka berasal dari luar. Susunan jenama adalah secara rambang.

Yang dikatakan jenama Malaysia itu termasuklah jenama yang diasaskan oleh bangsa luar namun permulaan dan perkembangan jenama tersebut adalah di Malaysia.

Donut Big Apple sememangnya sangat lembut dan sedap. Donut Cheese menjadi kegemaran penulis kerana toppingnya yang menakjubkan dan segar. Perisa lain pun apa kurangnya juga.

Pasti ramai tidak tahu bahawa Big Apple sebenarnya merupakan produk Malaysia. Big Apple Donuts & Coffee diasaskan oleh Mike Chan dan rakan-rakan pada 2 May 2007 di Selangor. Syarikat ini mula berniaga di outlet pertamanya yang terletak di The Curve di Damansara.

Dalam sekelip mata, donut mereka menjadi pilihan hati rakyat Malaysia, sehinggakan ramai yang sanggup beratur panjang untuk mencuba. Setelah setahun beroperasi, Big Apple telah diiktiraf sebagai salah satu kedai rangkaian makanan yang paling pantas berkembang dalam sejarah negara, dengan 23 outlet hanya pada tahun 2008.

Kini dengan sekurang-kurang tambahan satu outlet setiap bulan, Big Apple akan menjadi global dalam masa akan datang. Selain Malaysia, Big Apple kini telah berada di Cambodia, dan akan berkembang di Asia dalam masa terdekat.

Roti Gardenia sememangnya menjadi pilihan ramai masyarakat di Malaysia. Roti ini sangat lembut dan enak, boleh dimakan begitu saja.

Sejarah Gardenia bermula pada tahun 1969, apabila sebuah koperasi Amerika Syarikat iaitu International Executive Service Corporation telah menghantar seorang wakilnya bagi membuka sebuah perniagaan bakeri di Malaysia Timur (Sabah/Sarawak).

Beliau adalah Horatio Sye Slocumm yang mempunyai pengalaman selama 35 tahun dalam perniagaan bakeri di beberapa rangkaian kedai roti sewaktu beliau berada di Amerika Syarikat. Sejak dari itu, lahirlah Gardenia.

Gardenia Bakeries (KL) Sdn. Bhd. pertama kali membuat pengadunan roti pada tahun 1986. Dalam masa 4 tahun, Gardenia berjaya menguasai pasaran roti di negara ini.

Kini Gardenia telah berjaya mempelbagaikan produk bakeri berkualiti tinggi dan turut mendapat sambutan yang sangat menggalakkan dari rakyat Malaysia.

Apabila kita mendengar jenama BONIA, kebanyakan kita pasti akan terbayang beg tangan kulit dengan hasil tangan yang halus dari Itali yang menjadi idaman ramai wanita.

BONIA sebenarnya diasaskan pada tahun 1994 oleh Chiang Sang Sem. Beliau mula terlibat dalam perniagaan berasaskan barangan kulit berskala besar ketika tinggal di Singapore.

Pakar dalam bidang barangan fesyen berasaskan kulit, BONIA mula mempelbagaikan produk lebih daripada sekadar beg tangan wanita, termasuklah kasut kulit, pakaian kulit dan aksesori kulit.

Kini BONIA menjadi pilihan golongan yang mementingkan fesyen mewah dan berjenama bukan sahaja di Malaysia, malah di rantau Asia. BONIA Corporation Berhad memiliki lebih 700 outlet kedai dan 70 butik di seluruh benua Asia. Siapa sangka jenama Malaysia ini terkenal di seluruh dunia.

Nama Shangri-La sendiri tidak langsung mencerminkan produk tempatan. Namun, itulah faktanya, Shangri-La Hotels and Resort merupakan hasil buah pemikiran rakyat tempatan.

Syarikat rangkaian hotel ini sebenarnya diasaskan oleh Robert Kuok pada tahun 1971. Sekiranya anda tidak kenal siapa beliau, boleh google nama beliau.

Robert Kuok merupakan manusia terkaya di Malaysia berdasarkan senarai yang dikeluarkan oleh Forbes pada tahun ini. Beliau telah memegang posisi terkaya di Malaysia selama beberapa tahun.

Berbalik kepada Shangri-La Hotels & Resorts, hotel pertama syarikat ini mula beroperasi di SIngapura pada tahun 1971. Nama Shangri-La diambil bersempena sebuah tempat mistik melalui sebuah novel iaitu Lost Horizon (oleh penulis British bernama James Hilton).

Kini syarikat ini mempunyai rangkaian hotel mewah di sekitar Asia, Timur Tengah, Kanada dan Eropah. Ramai menyangka Jenama ini dari luar negara tapi sebenarnya dari Malaysia.

Pasti anda pernah mendengar jenaka kanak-kanak ini, "Kenapa Nobita tidak datang ke Malaysia?" Jawapannya, "Sebab ada Giant lah." Dari jenaka ini, pasti ramai membuat tanggapan Giant adalah dari Jepun, memandangkan ada kaitan antara watak Giant dalam kisah Doraemon yang berasal dari Jepun.

Sekiranya itu jangkaan kita, makan ia tidak tepat. Giant Hypermarket merupakan syarikat tempatan yang ditubuhkan pada tahun 1944. Ianya bermula dengan sebuah kedai runcit oleh keluarga Teng, yang kemudiannya berkembang dengan pembukaan Teng Minimarket Centre di Bangsar pada tahun 1974.

Pada tahun 1999, Dairy Farm International Holdings telah membeli 90% share daripada rangkaian hypermarket ini, dengan keluarga Teng memegang share selebihnya. Pada tahun 2003, syarikat induk ini menukar nama kepada Dairy Farm Giant Retail Sdn. Bhd.

Kini Giant merupakan salah sebuah peruncit terbesar di Malaysia, bersaing bersama Mydin dan Tesco, dengan lebih 100 cawangan di seluruh negara.

Siapa sangka tisu PREMIER ini produk Malaysia? Tisu ini merupakan antara produk yang berkualiti antara tisu-tisu yang terdapat di pasaran.

Produk PREMIER sebenarnya dimiliki oleh NTPM Holdings. NTPM diasaskan oleh Lee See Jin pada tahun 1975dengan mengeluarkan produk kertas gulung sebagai produk pertama syarikat ini.

Pada awalnya, beliau melihat potensi dalam perniagaan ini, lalu beliau membuat pelaburan denganmembeli sebuah mesin membuat kertas. Walaupun hanya mempunyai sebuah mesin sahaja, beliau berjaya menghasilkan gulungan kertas secara komersial pada hujung 1979, dengan kapasiti pembuatan sebanyak 5 tan kertas sehari.

Pada tahun 1981, NTPM mula memproses dan menjual kertas tisu dan gulungan tisu secara langsung ke pasaran. Kini NTPM telah berjaya berkembang dengan rekod jualan melebihi RM10 juta.

Pasti ramai sedar San Francisco terletak di Amerika Syarikat, walaupun tidak tahu lokasi sebenarnya. Sudah tentu ramai beranggapan bahawa San Francisco Coffee merupakan produk Amerika Syarikat. Ternyata tanggapan ini adalah salah sama sekali.

San Francisco Coffee diasaskan pada tahun 1997 oleh seorang rakyat Amerika Syarikat yang berkelana ke bumi Malaysia. Kerana kecintaannya kepada bandar tersebut, yang mana merupakan kampung halamannya, beliau menamakan perniagaan kopi beliau sebagai San Francisco Coffee.

Kini rangkaian kafe ini dimiliki oleh Lyndarahim Ventures Sdn. Bhd. di bawah pengelolaan Datuk Abdul Rahim Zin. San Francisco Coffee mempunyai sebanyak 33 buah outlet di sekitar Lembah Klang.

Seperti San Francisco Coffee, sudah pasti ramai menganggap The Manhattan FISH MARKET berasal dari Manhattan. Sekali lagi, tanggapan ini juga salah.

The Manhattan FISH MARKET merupakan rangkaian restoran yang diasaskan oleh 2 orang sahabat baik yang berasal dari Malaysia iaitu George Ang dan Dr. Jeffrey Goh. Pertama kali dilancarkan di Singapura pada tahun 2008, mereka telah menerima pelbagai kritikan daripada rakyat tempatan pada awal operasinya.

Namun, nasib lebih menyebelahi mereka, restoran mereka mendapat respons yang baik dari pelanggan. Dalam masa yang singkat, restoran rangkaian makanan laut ini berjaya berkembang di Asia dan Timur dengan jumlah restoran sebanyak 67 buah.

Kini restoran ini beroperasi di negara seperti Qatar, Oman, Bangladesh, Jepun, Sri Lanka, India dan juga Myanmar.

Siapa yang tidak gemar menonton wayang? Rakyat Malaysia kebanyakannya memang kaki movie. Pantang ada filem terbaru sahaja, pasti GSC akan diterjah.

Syarikat ini ditubuhkan pada tahun 1998 melalui gabungan 2 buah syarikat pawagam, iaitu Golden Communication Circit dan Cathay Cinemas. Pawagam ini kini diterajui oleh Koh Mei Lee sebagai Ketua Pegawai Eksekutif.

GSC merupakan sebuah syarikat rangkaian pawagam terbesar di Malaysia. Pawagam terbesar GSC yang terletak di Mid Valley Megamall mampu menempatkan 21 skrin pawagam dengan kapasiti kerusi sebanyak 2763. Pawagam yang paling besar skrinnya di Malaysia terletak di MyTOWN Cheras.

Jenama British India merupakan antara jenama mewah di Malaysia, yang mana ramai masyarakat Malaysia kita sangka ianya adalah jenama luar. Namun, siapa sangka syarikat ini merupakan syarikat tempatan.

British India diasaskan pada tahun 1994 oleh Pat Liew, seorang veteran dalam industriretaildengan pengalaman melebihi 35 tahun. Beliau kini merupakan CEO syarikat tersebut, dan menjadi peneraju kreatif serta penggerak utama syarikatnya itu.

Sejak penubuhannya 23 tahun lalu, beliau sangat bersemangat membina sebuah empayar fesyen bersama staf yang penuh dedikasi, yang telah melalui perit getir dengan beliau sejak awal lagi.

Kini, British India menjadi jenama eksklusif dengan lebih 40 outlet di beberapa negara termasuklah Malaysia, Singapura, Thailand dan juga Filipina. Jenama Malaysia ini terkenal di seluruh dunia.

30 Jenama Malaysia Yang Ramai Sangka Berasal Dari Luar (Bahagian 2)

30 Jenama Malaysia Yang Ramai Sangka Berasal Dari Luar (Bahagian 3)


Kisah Tradisi Topi Berbentuk Kon Sebagai Simbol Pendosa / Penderhaka Katolik

Setiap kali berlaku sambutan hari jadi, pasti umat Islam di negara kita akan menyambutnya dengan memakai topi berbentuk kon, yang sudah menjadi simbol kepada sambutan hari jadi.

Namun, pernahkah anda terfikir mengapa kita digalakkan memakai topi berbentuk kon itu?

Semuanya bermula selepas Muhammad ke 12, pemerintah terakhir Islam di Andalusia menyerahkan kawasan Granada kepada Isabella I of Castille dan Raja Perdinand II.

Ekoran daripada peristiwa itu, umat Islam di seluruh kawasan tersebut dipaksa untuk meninggalkan amalan mereka dan mula memeluk agama pemerintah baru mereka iaitu agama Katolik. Ini adalah era di mana bermulanya Spanish Inquisition.

Pada ketika itu, semua orang Muslim dan Yahudi yang masih lagi kekal dengan agama mereka akan digelarkan sebagai penderhaka atau 'heretics.' Mereka ini akan ditangkap dan dibawa untuk diadili melalui perbicaraan yang dilakukan oleh Inquisition Tribunal.

Sebelum para penderhaka ini dibawa ke muka pengadilan, mereka akan ditangkap dan dipakaikan dengan topi berbentuk kon tinggi yang digelarkan coroza serta satu jubah sepanjang perbicaraan.

Topi kon dan jubah tunik yang dipakaikan pula dibezakan mengikut warna, dengan warna merah yang digelar Samarra akan dipakaikan kepada orang yang sudah didapati bersalah dan akan dibakar hidup-hidup selepas perbicaraan tribunal.

Pakaian yang digelar fuego repolto pula akan dikenakan pada mereka yang berjanji untuk menerima agama Katolik sebelum dihukum, sebelum mereka dinaik taraf dengan dipakaikan satu topi dan jubah tunik berwarna kuning dengan salib besar dilukiskan, menandakan mereka sudahpun dalam proses menebus kesalahan mereka sebagai penderhaka Katolik.

Ketiga-tiga pakaian itu pula dihiaskan dengan lukisan-lukisan yang melambangkan kesalahan yang dilakukan oleh penderhaka itu, sebagai contoh api dan syaitan akan dilukis pada mereka yang tidak mahu meninggalkan agama lama mereka, kerana golongan ini dikatakan akan ke neraka. Api terbalik akan dilukis pada fuego repolto, menandakan yang pemakainya sudah selamat daripada seksaan.

Selepas era Spanish Inquisition berakhir dengan jayanya, topi coroza ini kemudiannya diangkat sebagai simbol kepada usaha mana-mana individu Katolik yang sedang menginsafi segala kesalahan beliau.

Jika seorang penganut Katolik dilihat memakai topi tersebut, ini menunjukkan mereka sedang bersedih atau berkabung kerana mengingati dosa silam mereka.

Sejarah pemakaian topi berbentuk kon ini diteruskan lagi pada pertengahan abad ke 19 apabila pihak sekolah mula menghukum pelajar-pelajar yang tidak mampu menjaga disiplin mereka dengana hukuman yang mirip dengan apa yang dikenakan pada penderhaka zaman Spanish Inquisition.

Pelajar bermasalah dalam kelas ini akan diminta untuk berdiri di satu sudut di dalam kelas dengan memakai satu topi berbentuk kon yang dituliskan huruf D, merujuk kepada Dunce Cap.

Sama ada kedua-dua sejarah ini berkait atau tidak, apa yang lebih baik untuk kita sebenarnya adalah supaya tidak mudah terikut-ikut dengan sesuatu yang kita tidak faham asal-usulnya.

Pasti ada pihak yang akan menyangkal dakwaan ini dengan hujah niat mereka memakaikan topi berbentuk kon itu hanyalah untuk seronok-seronok atau hendak menyambut hari jadi sahaja, tetapi itu adalah hujah orang malas.

Fikirlah mengapa anda hendak pakaikan anak anda topi berbentuk kon itu dan kenapa topi itu pula dikaitkan dengan sambutan hari jadi, jika anda rasakan sejarah di atas tidak berkait dengan sambutan hari lahir.


7 Aplikasi Android Paling Mahal di Dunia

Sekiranya anda menggunakan Android, maka Google Play adalah tempat dimana anda boleh memuat turun pelbagai aplikasi untuk kegunaan telefon pintar anda. Ianya sangat mudah digunakan dimana aplikasi-aplikasi ini dikategorikan kepada beberapa kategori seperti permainan, bisnes, buku dan sebagainya.

Aplikasi-aplikasi ini boleh dimuat turun secara percuma sementara sesetengahnya berbayar. Dalam ratusan ribu aplikasi Android yang disenaraikan dalam Google Play, pernahkah anda tertanya-tanya apakah aplikasi termahal yang dijual di Google Play?

Kali ini, kami ingin berkongsi senarai 7 aplikasi paling mahal yang dijual di Google Play.

Aplikasi Most Expensive Android Widget  yang berharga $199 ini lebih sekadar jika anda hendak menunjuk-nunjuk. Tiada apa yang menarik mengenainya. Selepas  memuat turun aplikasi ini, ia akan memaparkan sebuah widget besar di homescreen telefon anda dengan tulisan "You are the owner of The Most Expensive Android Widget" yang bermaksud "Anda adalah pemilik widget Android paling mahal di dunia".

Masih ingat lagi mengenai penggunaan sebuah alat tiupan yang diberi nama Vuvuzela sewaktu Piala Dunia 2010? Ianya diharamkan sama sekali untuk dibawa masuk ke dalam stadium kerana bunyinya yang sangat bising boleh menimbulkan kekeliruan dalam kalangan pemain di atas padang. Apakah fungsi aplikasi ini? Untuk menghasilkan bunyi vuvuzela. Hanya goncangkan telefon anda untuk mengeluarkan bunyi vuvuzela tanpa henti dan goncangkan kembali telefon anda untuk menghentikannya.

Aplikasi ini berharga $200 dan merupakan aplikasi permainan termahal. Ianya adalah sebuah permainan mudah dimana karakter dalam permainan tersebut akan berlari tanpa henti sambil mengelak halangan dan mengutip barangan yang ada. Walau bagaimanapun, membelanjakan $200 untuk permainan sebegini adalah sesuatu pembaziran.

Aplikasi yang berharga $249 ini mungkin aplikasi paling bermanfaat dalam banyak-banyak aplikasi yang ada dalam senarai ini. Ianya adalah sebuah panduan perubatan yang menyenaraikan lebih 230 prosedur pembedahan sebenar. Isi kandungannya diambil daripada buku Zolliger’s Atlas of Surgical Operations edisi ke-9 keluaran McGraw-Hill. Aplikasi ini adalah untuk kegunaan para doktor membuat rujukan dan bukanlah untuk kegunaan orang awam.

Aplikasi yang tiada fungsi sebaliknya hanya memaparkan gambar diamond yang memenuhi skrin telefon pintar anda. Walau bagaimanapun, aplikasi ini tetap dimasukkan dalam senarai ini memandangkan ianya sebuah aplikasi yang sah dan dijual di platform Google Play.

Aplikasi ini berharga $400. Kegunaan dan fungsinya? Tiada. Ianya hanya sebuah app semata-mata di mana apabila anda membukanya, ianya akan memaparkan sebuah skrin hitam yang memaparkan tulisan “You’ll see a shiny diamond here." yang bermaksud "Anda akan melihat sebuah diamond yang berkilat disini". Bagi kami, ianya hanyalah sebuah prank bagi pengguna yang menggunakan kata kunci "The most expensive app" di Google Play.

Aplikasi termahal yang dijual di Google Play adalah aplikasi Abu Moon Collection. Penciptanya telah mencipta 6 siri aplikasi ini dimana setiap satunya berharga $400, menjadikan jumlah keseluruhannya $2400. Setiap satu aplikasi dalam siri ini hanya memaparkan sebuah ikon batu pertama di telefon pintar anda. Apakah kegunaan aplikasi ini? Tiada, hanya untuk menunjuk-nunjuk anda seorang yang kaya dan mampu membeli aplikasi ini.

Setelah melihat aplikasi-aplikasi dalam senarai ini, kami sendiri pun hairan bagaimana harga bagi sesuatu aplikasi itu ditentukan. Dalam senarai ini, aplikasi yang dirasakan harganya sesuai dengan isi kandungan dan fungsinya hanyalah aplikasi Zollinger’s Atlas of Surgery yang menduduki tangga ke 4.


Ini Sejarah Dan Pencipta Asal Rekaan Robot Mobile Suit Gundam

Kunio Okawara mungkin bukan nama yang biasa kita dengar tetapi bagi peminat siri animasi ataupun siri model Gundam, beliau adalah pereka sebenar kepada model-model Gundam yang kita boleh lihat sekarang ini. Kunio mencatat sejarah menjadi orang pertama di Jepun yang dilantik sebagai pereka mekanikal yang bertanggungjawab merevolusikan rekaan robot-robot yang digambarkan dalam siri anime di Jepun pada era 70-an.

Lahir di sebuah kawasan tenang di Inagi, Kunio menghindarkan dirinya daripada kesibukan Tokyo dan di kawasan itulah dia tinggal, sejak dilahirkan pada 1947. Memang berminat sejak kecil untuk menjadi seorang pereka, dia masuk ke universiti untuk belajar rekaan grafik namun menukarkan pengkhususan beliau ke rekaan tekstil pada tahun kedua.

Tamat belajar, Kunio bekerja di salah sebuah kilang tekstil terbesar sehinggalah beliau berkahwin. Atas alasan mahu menjimatkan masa berulang alik, dia mencuba nasib bekerja dengan sebuah studio produksi bernama Tatsunoko Productions yang lebih dekat dengan rumahnya, lalu diterima bekerja sebagai pelukis latar belakang.

Walaupun begitu, majikan beliau ketika itu meminta beliau untuk menghentikan sebentar latihan sebagai artis latar belakang untuk membantu merekacipta rekaan robot untuk siri animasi 'Science Ninja Team Gatchaman' atau lebih dikenali pada kita dengan nama 'G-Force',yang pernah popular di Malaysia satu masa dulu.

Kunio mula dikreditkan sebagai pereka mekanikal bagi setiap projek yang dia terlibat dengan 'Gatchaman' adalah batu loncatannya. Namanya mula jadi terkenal sehinggakan produksi Sunrise, salah satu produksi terbesar di Jepun mengambilnya bekerjanya sebagai pekerja kontrak atas desakan seorang pereka Sunrise bernama Yoshikazu Yasuhiko, yang mahu bekerjasama dengan Kunio. Kunio yang ketika itu sudah bekerja sendiri dijemput menyertai pasukan di bawah Sunrise sebagai pekerja kontrak.

Rekaan awal robot-robot yang ada di Sunrise pada ketika itu lebih bersifat sains fiksyen pada pandangan Kunio. Produksi Sunrise terlalu memfokuskan pada tema-tema berat sains yang lebih berbentuk pendidikan, berbeza dengan Tatsunoko Productions tempat lama Kunio bekerja dulu, yang lebih mementingkan unsur menghiburkan dalam produksi mereka.

Kunio melihat rekaan-rekaan pada ketika itu yang digelarkan 'Guncannon' kurang sesuai untuk dijadikan peneraju kepada kisah yang ingin dipaparkan. Rekaan watak utamanya kurang ciri keperwiraan dan Kunio memberikan beberapa cadangan penambahbaikan.

Yoshiyuki Tomino, pengarah produk Sunrise yang berpengalaman dan pernah berkhidmat dengan Osamu Tezuka (bapa manga (komik) Jepun), meminta Kunio menggunakan kebolehannya untuk menghasilkan rekaan watak mekanikal bagi satu siri baru yang dinamakan 'Gunboy.' Yoshiyuki meminta Kunio membangunkan satu rekaan robot yang lebih realistik, lebih dekat dengan rekaan-rekaan pakaian yang diguna dalam siri "Starship Troopers" tulisan Robert A.Heinlein ketikta itu, tidak terikut-ikut dengan rekaan robot gergasi yang popular di Jepun ketika itu seperti rekaan Mazinger Z.

Rekaan pertama Kunio merupakan satu watak robot yang diinspirasikan daripada pakaian yang dipakai oleh angkasawan, kerana ceritanya berlatar belakangkan angkasa. Rekaan robot pada ketika itu terlalu mirip dengan sifat sebuah suit atau pakaian angkasawan membuatkan dia menggelarkannya 'mobile suits' namun rekaannya dirasakan belum cukup kuat untuk dijadikan siri animasi.

Apa yang menyukarkan keadaan pada itu adalah kerana Kunio lebih menumpukan kepada rekaan-rekaan yang boleh dijadikan permainan popular, jadi rekaannya kurang berketrampilan kerana terlalu dikurung oleh bayangan bagaimana permainan itu hendak dimainkan. Produksi tertangguh tanpa jalan cerita yang disiapkan, kerana kesemua pihak menunggu untuk Kunio menyiapkan dulu rekaan robot sebagai watak utamanya.

Kurang berpuas hati dengan rekaan 'Gunboy' peringkat awal, Kunio memasukkan elemen-elemen Jepun pada rekaan robotnya, lalu membuang semua elemen baju angkasawan yang digunakan sebelum ini. Watak robot yang direka Kunio kini lebih mirip pada rekaan seorang samurai Jepun, dengan topi perisai dan tanduk berbentuk V. Tingginya dijadikan 18 meter dan mulut yang wujud pada rekaan awal, ditutup dengan topeng kerana kelihatan pelik pada keseluruhan rekaan, jika robot itu mempunyai mulut.

Gembira melihat rekaan akhir yang disiapkan oleh Kunio, Yoshiyuki Tomino akhirnya menyiapkan jalan cerita, watak dan mengubah nama siri yang bakal dihasilkan itu daripada 'Gunboy' kepada 'Mobile Suits Gundam.' Disiarkan buat pertama kali pada 7 April 1979 sehingga 26 Januari 1980, siri  'Mobile Suits Gundam' meletup selepas memperkenalkan perubahan pada jenis rekaan watak yang lebih bersifat realistik dalam industri animasi Jepun, sehingga menjadi acuan kepada siri-siri lain meniru prinsip rekaan yang digunakan.

Kunio bukan sahaja terlibat secara langsung dalam penghasilan rekaan watak Gundam paling ikonik iaitu model RX-78, beliau juga bertanggungjawab menghasilkan rekaan untuk ketiga-tiga model robot bagi pihak lawan iaitu robot Zaku, Gouf dan Dom yang sehingga sekarang masih popular di kalangan peminat Gundam dan juga peminat siri animasi robot.

Walaupun Kunio bertindak sebagai pereka model-model Gundam pada awalnya, Sunrise mula mengubah rekaan-rekaan awal beliau kerana semua karya yang beliau hasilkan menjadi hak milik Sunrise. Bermula dengan siri Zeta Gundam, Yoshiyuki Tomino mula membenarkan generasi-generasi baru menyumbangkan idea mereka kepada rekaan-rekaan lain untuk siri Gundam. Kunio masih terlibat membantu merekabentuk watak-watak baru dalam skop yang lebih kecil dan namanya masih lagi disenaraikan sebagai pereka mekanikal untuk siri-siri baru selepas itu.

Dirinya mengakui, cara beliau bekerja berbeza dengan orang lain. Apabila dia dapat sesuatu projek, dia lebih mementingkan supaya projek itu dapat dihabiskan pada masa yang ditetapkan. Kunio kurang memikirkan sama ada rekaannya itu baik atau buruk, yang penting kerja jalan, dapat komisyen dan kerjanya diselesaikan. Jadi pada dia, melihat rekaan awalnya diperkembangkan bukanlah sesuatu yang buruk pada beliau. Namun, Kunio tetap berpendapat ada banyak rekaan Gundam ketika ini yang tak masuk akal yang tak mungkin dia akan bangunkan.

Kunio tetap menyumbangkan tenaganya mereka cipta rekaan baru bagi siri Gundam apabila diminta dan dia memainkan peranan besar dalam siri Gundam Unicorn yang terbit pada 2010. Pada 2016, Kunio telah diminta oleh pencipta permainan video popular "World of Tanks" untuk merekacipta satu kereta kebal dan Kunio menyiapkan sebuah rekaan kereta kebal bernama O-47 yang memang jelas ada ciri-ciri Gundam pada rekaannya.

Begitulah kisah pereka yang mencipta robot ikonik Gundam yang menjadi acuan kepada banyak rekaan-rekaan fantasi masyarakat dunia.


8 Bandar Tercantik Di Dunia

Disebabkan kecantikan sesuatu yang subjektif, agak sukar untuk penulis membuat keputusan dalam memilih bandar-bandar tercantik di dunia bagi menghasilkan senarai yang terbaik buat pembaca. Hari ini penulis ingin berkongsi senarai bandar tercantik yang berada di serata dunia.

Senarai ini tidak tertakluk kepada mana-mana ranking dan hanya mencatatkan bandar-bandar cantik yang wujud di dunia. Pembaca mungkin mempunyai berbeza dengan penulis jadi amat disarankan kepada pembaca supaya melihat dan menilai kecantikan bandar-bandar ini sendiri.

Untuk memudahkan pemahaman dalam membaca seluruh artikel, penulis ingin menerangkan sedikit sebanyak tentang zaman Renaissance. Zaman Renaissance ialah zaman pembaharuan berlaku di Eropah yang melihatkan kemajuan untuk penduduk-penduduk Eropah.

Zaman ini telah melahirkan artis-artis atau pelukis-pelukis terkenal seperti Raphael dan Donatello. Zaman ini juga melihatkan kebangkitan penduduk Eropah yang mana majoritinya beragama Kristian dan berlakunya penyebaran agama Kristian secara ketara di Eropah.

Bandar yang juga dikenali sebagai "Venice Utara" ini terletak di barat laut Belgium. Bruges juga merupakan bandar terbesar yang dalam wilayah penduduk Flanders Barat. Untuk pengetahuan umum, Flanders ialah kawasan di utara Belgium yang dipenuhi dengan orang yang bercakap dalam bahasa Belanda.

Antara bangunan popular di Bruges ialah Gereja Virgin Mary iaitu salah satu karya hebat oleh artis terkenal pada zaman Renaissance, Michelangelo. Selain itu, tarikan popular di Bruges ialah menara loceng yang dihasilkan pada abad ke-13 di mana menara ini mengandungi sehingga 48 loceng kesemuanya.

Di bandar ini, banyak akticiti yang boleh dilakukan ketika anda melancong. Antaranya ialah anda boleh menghadiri konsert percuma yang diadakan dari masa ke semasa selain melawat muzium, teater dan galeri seni untuk melihat karya seni dan sejarah yang pernah wujud dari zaman Renaissance lagi.

Jika anda berpeluang melancong ke Bruges, anda dapat budaya dan latar belakang penduduk Belgium.

Bandar Paris banyak dikaitkan dengan bandar cinta dan romantik. Ibu kota Perancis ini merupakan pusat bagi banyak muzium dan galeri seni yang ada di negara tersebut. Antara tarikan utama sudah semestinya menara Eiffel iaitu menjadi tempat utama untuk pasangan bercinta mengambil gambar kenangan mereka.

Jika berkesempatan bercuti di Paris, jangan lepaskan peluang untuk merasakan keju buatan Perancis ini kerana kenikmatan keju Perancis ini mempunyai keunikannya tersendiri. Selain itu, Paris juga terkenal dengan makanannya yang dihasilkan dengan resepi tersendiri serta minyak wangi yang menjadi buah tangan utama bagi mereka yang mengunjung.

Muzium seni terbesar di dunia terletak di Paris iaitu Muzium Louvre. Lukisan terkenal Mona Lisa yang dilukis oleh Leonardo Da Vinci tersimpan di sini. Selain lukisan Mona Lisa, banyak lagi lukisan menarik dan unik disimpan di muzium ini yang dibuka kepada orang awam.

Ibu kota Belanda ini merupakan bandar pelabuhan utama di Eropah dan juga dunia. Nama Amsterdam berasal daripada gabungan perkataan Amstel iaitu sungai di Belanda dan "dam" yang bermaksud empangan. Bandar ini dahulunya terkenal kerana banyak proses perdagangan berlian yang berlaku di kota pelabuhan ini.

Selain itu, sesiapa yang mengunjung ke Amsterdam pasti akan mengambil peluang untuk bergambar dengan papan tanda "I amsterdam". Bandar ini juga terkenal dengan muzium-muzium tempatannya yang menyimpan karya-karya hebat oleh artis-artis terkemuka seperti Rijksmuseum dan Muzium Van Gogh.

Amsterdam mempunyai makanan-makanan yang unik dan juga terkenal kerana ia merupakan tempat kelahiran makanan donat. Di bandar ini anda dapat melawat bangunan tertua dan bangunan kayu tertua di Amsterdam iaitu Oude Kurk yang ditubuhkan pada 1306 dan Het Huoten Hughes pada 1425.

Prague merupakan bandar terbesar negara Republik Czech dan merupakan bandar ke-14 terbesar di Eropah. Ibu kota Republik Czech ini mempunyai bangunan arkitek yang cantik daripada zaman Renaissance. Banyak bangunan bersejarah yang masih lagi dipelihara ada di Prague kerana umurnya yang sudah mencecah 1100 tahun.

Antara tarikan di Prague ialah Jambatan Charles yang menggabungkan bandar lama dan bandar baru di Prague dan mercu tanda ini merupakan jambatan batu yang mempunyai reka bentuk arkitek yang menarik. Jambatan yang pernah termusnah akibat banjir ini dipenuhi dengan penghibur jalanan yang berbakat.

Tidak lengkap senarai ini tanpa bandar bersejarah Rom merupakan antara mercu tanda utama bagi penggemar-penggemar sejarah kerana banyak kisah sejarah yang berlaku di Rom. Rom juga merupakan antara tamadun terawal dunia yang diasaskan pada 753 BC.

Antara tarikan menarik di Rom ialah bangunan bersejarah Colosseum yang merupakan arena pertarungan gladiator zaman Rom. Bangunan ini mempunyai reka bentuk arkitek yang sangat unik. Selain itu, Rom juga merupakan bandar utama ketika zaman Renaissance. Air Pancut Trevi, Roman Forum dan MuziumVatican kesemuanya merupakan tarikan utama di Rom.

Air Pancut Trevi merupakan air pancut awam dan mempunyai reka bentuk yang menarik selain sejarahnya yang hebat. Roman Forum pula merupakan tapak sejarah di mana banyak kuil dan bangunan bersejarah ada di sini. Muzium Vatican pula menyimpan banyak karya seni daripada zaman Renaissance.

Bandar Budapest merupakan antara bandar terbesar di Eropah yang menjadi pusat politik dan budaya bagi negara Hungary. Ibu kota Hungary ini juga popular dengan sukan dan ia mempunyai 7 pasukan bola sepak profressional. Setiap tahun hampir 4.3 million pelancong yang datang mengunjungi Budapest kerana kecantikkan bandarnya.

Antara tarikan bandar ini ialah Budapest Metro iaitu sistem kereta api elektrik bawah tanah kedua tertua di Eropah selepas kereta api bawah tanah London. Bagi yang hendak melawat bandar Budapest, adalah amat disarankan untuk melawat Istana Buda kerana ia menyimpan karya seni terhebat di Hungary.

Bandar terapung ini terletak di utara Itali yang terkenal kerana bandarnya dikelilingi dengan air. Selain Paris, Venice juga dikenali sebagai bandar romantik buat pasangan bercinta yang ingin bercuti. Reka bentuk arkitek bandar ini banyak dipengaruhi artis-artis daripada zaman Renaissance.

Pelancong yang bercuti di Venice dapat menikmati keindahan pemandangan sambil menaiki bot dengan atmosfera yang tenang. Venice juga terkenal dengan jambatannya seperti Rialto Bridge dan Bridge of Sighs kerana reka bentuknya yang sangat menarik selain sejarah jambatan itu sendiri yang dibina pada abad ke-16.

Itali sangat terkenal dengan bandar-bandar yang cantik kerana ramai artis-artis terkenal dilahirkan di negara ini. Florence merupakan bandar kelahiran Renaissance dan juga bandar kelahiran tokoh Renaissance yang paling terkenal, Leonadro Da Vinci. Sumbangan beliau banyak tidak terhingga daripada lukisan Mona Lisa sehinggalah kemajuan bandar Florence.

Percutian ke Florence tidak lengkap tanpa melawati beberapa tempat tarikan seperti Katedral Florence. Mercu tanda yang mula dibina pada abad ke-12 ini terkenal dengan sejarah dan reka bentuk seni binanya. Selain itu, Galeri Uffizi juga patut dikunjungi kerana galeri ini amat terkenal disebabkan lukisan yang dipapar di galeri ini sangat menakjubkan.


Kisah Pasangan Gay Yang Tidak Tahu Mereka Sebenarnya Abang dan Adik

Dua orang lelaki bernama Paul dan Lee, berkenalan melalui atas talian lalu bertukar-tukar mesej selama 2 tahun, sebelum akhirnya bersetuju untuk menjalinkan hubungan intim bersama-sama sebagai satu pasangan kekasih.

Hendak dijadikan cerita, bagi memperkenalkan pasangan baru beliau, Lee membawa Paul untuk diperkenalkan pada keluarganya.

Perkara yang timbul ketika perjumpaan itu adalah ibu Lee yang bernama Ena mengatakan yang Paul amat mirip dengan rupa bekas suaminya, iaitu seorang lelaki bernama Ron.

Paul yang memang langsung tidak pernah mengetahui siapa ibu bapa sebenar beliau menafikan dakwaan keluarga Lee hanya atas alasan kebetulan. Namun dia tidak tahu kisah sebenarnya.

Ena, ibu kepada Paul berkahwin dengan Ron, lalu melahirkan Paul namun hubungan mereka tidak kekal lama. Atas desakan hidup, Paul diserahkan untuk dijaga pihak penjagaan kerajaan ketika baru berusia 18 bulan. Ena kemudian berkahwin lain dengan suami baru, lalu mendapat cahaya mata seorang anak lelaki bernama Lee.

Mendengar kisah tersebut, Lee terkejut kerana tidak pernah diceritakan perkara tersebut, apatah lagi diberitahu kewujudan abang tirinya namun mereka berdua masih berharap agar semua itu hanyalah kebetulan sahaja.

Kisah ini sampai pada pengetahuan pengacara rancangan terkenal di UK iaitu Jeremy Kyle, yang menawarkan diri untuk mengesahkan perkara tersebut melalui ujian DNA. Lee dan Paul bersetuju dengan harapan agar isu itu dapat ditutup agar mampu menyelamatkan hubungan cinta mereka.

Dalam salah satu rancangan Jeremy Kyle, Paul dan Lee dijemput sebagai tetamu untuk mendedahkan keputusan ujian tersebut, yang dipancarkan secara langsung di kaca televisyen.

Pada awalnya, Jeremy Kyle membacakan kenyataan yang berjaya mereka perolehi daripada Ron, ayah Paul yang mengatakan dia mempunyai 4 orang anak. Salah seorangnya bernama Paul yang diberikan pada pihak penjagaan kanak-kanak ketika masih kecil sambil gambar Paul semasa kecil ditayangkan pada penonton.

Dengan sampul surat mengandungi keputusan ujian dibuka, hasil keputusan ujian DNA Paul dan Lee didedahkan membuktikan yang mereka sebenarnya berkongsi ibu iaitu Ena.

Kedua-dua lelaki terdiam lebih 20 saat selepas keputusan ujian itu diumumkan.

Jeremy Kyle berkata pada mereka berdua, walaupun kini mereka tahu pasangan mereka adalah adik beradik sendiri, sudut positifnya kini Paul mempunyai adik dan sudah tahu siapa keluarga sebenar beliau.

Tidak dapat menerima kenyataan, Paul berlari keluar sambil menangis tersedu-sedu kerana tidak dapat menerima pasangan yang dia cintai selama ini dan kerap menjalinkan hubungan intim songsang, adalah adik tirinya sendiri.

Selepas mendapat perkhabaran kurang enak itu, Paul dan Lee ditemukan semula dengan Ron, ayah kepada Paul yang langsung tidak pernah dia kenali dan ibu mereka Ena untuk menyatukan kembali keluarga yang telah lama terpisah ini. Kira happy endinglah jugak.

Begitulah kisah sebenar yang boleh berlaku apabila manusia tidak lagi memelihara keturunan mereka. Apa yang lebih mengharukan, pasangan ini pula bukan sekadar adik beradik, malahan mereka juga sama jantina. Jelaslah hal ehwal hubungan antara manusia dan keturunan, bukanlah sesuatu yang sepatutnya diambil mudah kerana boleh mengakibatkan pelbagai keburukan yang lebih besar, jika tidak dikawal.

Kita sebagai rakyat Malaysia haruslah sedar tidak semua perkara yang dicanang oleh pihak barat adalah baik untuk kita, kerana apabila terlalu banyak kesenangan, kelonggaran dan kemudahan diberikan tanpa kawalan dalam struktur hidup mereka, kesongsangan dan kemudaratan akan melanda masyarakat yang sentiasa tercari-cari jalan yang lurus.Kisah Paul dan Lee ini berakhir di situ. Kini mereka berdua cuba memulakan hidup baru sebagai adik dan abang. Cinta mereka terpaksa diputuskan di pertengahan jalan.


5 Produk Mesra Alam Yang Sebenarnya Memberi Kesan Buruk Kepada Alam Sekitar

Dalam usaha memelihara alam sekitar, beberapa kerajaan luar negara telah memperkenalkan beberapa polisi baru bagi mengurang dan mengehadkan pelepasan bahan pencemaran ke alam sekitar. Sebagai contoh, China sudah mengharamkan kilang-kilang yang menggunakan bahan bakar daripada arang.

Sementara itu, bagi syarikat-syarikat persendirian, usaha-usaha untuk memelihara alam sekitar ini dilihat sebagai peluang emas untuk membuat banyak duit. Produk-produk yang didakwa lebih mesra alam sememangnya akan menjadi pilihan pembeli yang ingin memelihara alam sekitar.

Walau bagaimanapun, adakah semua produk yang didakwa dapat mengurangkan pencemaran terhadap alam sekitar ini sememangnya berkesan? Kali ini, kami ingin berkongsi 5 produk yang didakwa kurang mencemarkan alam sekitar walhal ianya mempunyai kesan lebih buruk kepada alam sekitar.

Pengering tangan ini biasa kita lihat di tandas-tandas awam di seluruh negara tidak kiralah di pusat membeli belah mahupun kawasan rehat dan rawat di lebuh raya. Penggunaan pengering tangan ini adalah bagi mengurangkan penggunaaan tisu di tandas bagi mengeringkan tangan. Penggunaan tisu didakwa tidak mesra alam memandangkan banyak pokok perlu ditebang bagi menghasilkannya.

Adakah ianya dapat mengurangkan pencemaran terhadap alam sekitar? Sebenarnya fakta ini tidak berapa tepat. Pengering tangan menggunakan banyak tenaga elektrik. Untuk mengeringkan tangan, secara purata 40 saat diperlukan bagi memastikan tangan anda betul-betul kering dan tempoh yang lama ini sebenarnya menyumbang kepada kos yang tinggi jika dibandingkan dengan sehelai tisu untuk mengeringkan tangan.

Terkejut melihat kereta elektrik berada dalam senarai ini? Banyak syarikat kenderaan antaranya Tesla sangat aktif membuat penyelidikan dan mempromosikan penggunaan kereta elektrik berbanding kerata konvensional yang menggunakan petrol atau diesel kerana dakwaan bahawa kereta elektrik tidak melepaskan gas karbon dioksida ke udara.

Walau bagaimanapun, mungkin ramai yang tidak tahu bahawa proses menghasilkan bateri kereta elektrik ini sebenarnya menghasilkan karbon dioksida yang jauh lebih tinggi. Mengikut kajian yang dilakukan oleh Swedish Environmental Research menunjukkan penghasilkan bateri kereta Nissan Leaf yang mempunyai kapasiti 30 kilowatt-jam menghasilkan 150 hingga 200 kilogram gas karbon dioksida per kilowatt-jam. Oleh itu, penghasilan bateri bagi kereta ini sahaja sudah menghasilkan 5 tan gas karbon dioksida ke udara.

Walaupun kereta elektrik mempunyai potensi besar dalam memelihara alam sekitar, lebih banyak kajian perlu dibuat untuk memastikan proses pembuatannya tidak mempunyai kesan lebih besar kepada alam sekitar.

Mungkin tidak di Malaysia tetapi di luar negara penggunaan buluh sebagai alternatif untuk menghasilkan pakaian didakwa lebih mesra alam sekitar memandangkan buluh lebih cepat tumbuh dan tidak memerlukan baja mahupun racun yang boleh mencemarkan alam sekitar.

Walau bagaimanapun, ramai yang tidak tahu bahawa proses menukar buluh kepada bahan fabrik itu sendiri menggunakan banyak bahan kimia dan acid, antaranya sodium hidroksida. Walaupun sesetengah syarikat sudah mempunyai polisi bagi mengawal penggunaaan dan pencemaran bahan kimia ini, penghasilan pakaian yang diperbuah daripada buluh terutamanya yang dihasilkan di China sebenarnya masih belum dapat dikawal memandangkan tiada undang-undang khas bagi membendung perkara ini.

Bagi mengatasi kekurangan sumber tenaga tidak boleh diperbaharui (non-renewable energy), penghasilkan minyak ethanol daripada jagung dilihat sebagai alternatif berbanding petrol.

Walau bagaimanapun, sebuah kajian menunjukkan penggunaan jagung untuk menghasilkan ethanol dan minyak lain sebenarnya membebaskan lebih banyak gas rumah hijau. Selain, proses penanaman jagung juga sebenarnya menggunakan lebih banyak baja dan racun kimia.

Selain kereta elektrik, penggunaan tenaga solar juga dilihat mempunyai potensi yang besar kerana ianya adalah sejenis tenaga boleh diperbaharui (renewable energy). Sama seperti penghasilan bateri lithium pada kereta elektrik yang menghasilkan banyak gas karbon dioksida, kritikan terhadap tenaga solar adalah berkaitan proses untuk menghasilkan panel solar itu sendiri.

Penghasilan panel biasanya akan menggunakan pelbagai jenis bahan kimia seperti sodium hidroksida dan hydrofluorik asid, selain penggunaan tenaga elektrik yang banyak. Panel ini juga diperbuat daripada bahan besi yang sukar ditemui seperti tellurium dan indium. Apabila sudah tidak digunakan (rosak atau perlu diganti), bahan besi ini tidak dapat dikitar semula.

Sebenarnya, setiap produk di atas mempunyai potensi yang sangat besar untuk mengurangkan pencemaran terhadap alam sekitar. Walau bagaimanapun, undang-undang yang lebih ketat serta proses penghasilannya yang lebih efektif perlu dilakukan bagi memastikannya kesan pencemarannya terhadap alam sekitar lebih rendah daripada produk konvesional.


10 Kondominium Paling Mewah di Kuala Lumpur

Peningkatan jumlah kondominium mewah menunjukkan bahawa pasaran serta permintaan terhadap kediaman elit sebegini kekal utuh. Pada tahun 2015, jumlah keseluruhan unit kondominium mewah adalah 36,252 buah. Pada tahun 2016, penambahan dianggarkan sebanyak 13,500 unit di Lembah Klang. Jom kita semak senarai 10 kondominium paling mahal di Kuala Lumpur.

The Troika KLCC mengandungi 3 menara "berpusing secara geometri" yang menjanjikan pemandangan terbaik ibu kota, seni bina unik serta citarasa penuh mewah. Menara 3 yang setinggi 50 tingkat merupakan bangunan kediaman tertinggi di Kuala Lumpur.

Terletak di sudut Jalan Binjai dan Persiaran KLCC, The Troika mencetuskan keterujaan ramai pembeli dengan harga purata RM1,000 per kaki persegi pada tahun 2005. Jumlah keseluruhan unit apartmen ini ialah 231 buah yang luasnya antara 2,000 hingga 3,336 kaki persegi.

The Troika juga mempunyai 57 unit SoHo, 4 tingkat kedai runcit dan pejabat butik, serta halaman landskap berkeluasan 30,000 kaki persegi. Jika anda ingin mengadakan makan malam romantik, terdapat 3 pilihan restoran mewah di kompleks Troika Sky Dining di Tingkat 23A di Menara 2.

Terletak di Jalan Tengah berhampiran KLCC, St Mary Residences memberikan anda peluang merasai kehidupan seperti di Midtown Manhattan. Ia adalah sebahagian daripada pembangunan St Mary seluas 4.1 ekar, termasuk E&O Residences Kuala Lumpur dan St Mary Place, sebuah pusat membeli-belah tertutup dan tempat makan.

Dibina di bekas tapak St Mary School, St Mary Residences terdiri daripada 3 menara 28 tingkat, dengan sejumlah 457 unit apartmen servis. Dilancarkan pada tahun 2009, 3 penthouse kondominium ini mempunyai Lamborghini Gallardo, termasuk dalam harganya iaitu antara RM10 hingga RM12 juta.

Terdapat 3 lagi susun atur apartmen ini iaitu dari unit studio 1,131 kaki persegi kepada bilik tidur 2,249 kaki persegi 3+1. Unit bernilai RM2.5 juta ini datang dengan bilik tidur 2+1.

Jika anda sedang mencari kondominium yang paling menarik di Mont Kiara, VERVE Suites mungkin pilihan yang tepat. Ia dilancarkan dengan harga purata RM1,250 per kaki persegi pada tahun 2010.

Sebanyak 993 unit ultra moden yang serba lengkap, berukuran dari 462 hingga 1,394 kaki persegi, ditempatkan di 4 menara bertema unik yang dibina di atas tanah seluas 6 ekar.

Ia menawarkan kemudahan gaya hidup yang inovatif seperti "beach in the sky", "sky lounge" yang tersendiri, gimnasium hidro, "sky garden" dan panggung wayang yang terletak di dalam serta luar. Terdapat juga VERVE Shops, iaitu sebuah podium runcit setinggi 3 tingkat yang bersambung antara satu sama lain, berkeluasan 60,000 kaki persegi.

SoHo Suites @ KLCC terletak di tengah-tengah Jalan Perak. Blok 45 tingkat ini menempatkan 808 unit kediaman dan pejabat di sayap yang berasingan. Namun, ia berhubung antara satu sama lain supaya anda dapat tinggal dan bekerja di bangunan yang sama.

Disasarkan kepada golongan muda dan bujang, unit simplex dan duplexnya berkeluasan antara 601 hingga 877 kaki persegi. Unit 735 kaki persegi kediaman ini adalah apartmen terkecil dalam senarai ini.

Kediaman SoHo Suites dilancarkan dari harga RM850 per kaki persegi pada tahun 2011, dan harganya telah meningkat dua kali ganda. Kemudahan di podium atas bumbung dibayar secara langganan, termasuk pusat kecergasan, dek kolam kayu, kolam renang cabanas dan kolam 25m pusingan.

Dengan jarak sekangkang kera dari KLCC, lokasi Panoramas yang terletak di Persiaran Hampshire merupakan salah satu tarikan terbesar kediaman ini. Reka bentuk unik berbentuk kipas dan tingkap besar berketinggian dari lantai ke siling amat bertepatan dengan prestij kondominium ini.

Panorama terdiri daripada dua blok 33 tingkat, dengan jumlah unit sebanyak 223 buah berkeluasan dari 592 hingga 1,819 kaki persegi, serta dilengkapi susun atur pelan terbuka yang moden dan anggun. Dek kemudahan di tingkat 7 membolehkan anda berenang, berparti atau bersantai sambil melihat pemandangan langit Kuala Lumpur.

ViPod Residences @ KLCC merupakan sebuah lagi pembangunan oleh Monoland, terletak di Jalan Kia Peng, antara Pavilion dan KLCC.

Kondominium setinggi 41 tingkat ini mempunyai 440 unit satu atau dua bilik dalam 3 bloknya, bersaiz 635 hingga 1,350 kaki persegi. Dilancarkan dengan harga sekitar RM900 kaki persegi pada tahun 2010, unit yang lebih kecil hanya boleh dijual dengan dasar "purchase-with-purchase" dimana anda harus membeli unit bersaiz sederhana terlebih dahulu.

Kemudahannya pula sama dengan SoHo Suites, serta turut mengenakan yuran keahlian bulanan. Terdapat pejabat servis di tingkat pertama dan perkhidmatan tetamu (concierge) yang beroperasi 24 jam di tingkat bawah.

Pernah dianggap sebagai hartanah paling mahal di ibu kota, The Binjai on the Park masih memegang rekodnya yang tersendiri dengan pemandangan KLCC tanpa halangan bernilai jutaan ringgit, selain taman KLCC terletak berhampirannya. Ia juga adalah satu-satunya harta kediaman dalam pelan induk pembangunan KLCC.

Kesemua 171 unit mempunyai lobi lif peribadi, serta terdapat hanya 2 hingga 3 unit pada setiap tingkat. Salah satu daripada dua super penthouse iaitu triplex yang berkeluasan 14,300 kaki persegi dijual pada pertengahan tahun 2010 dengan harga RM38 juta. Sebuah lagi super penthouse iaitu quadruplex yang berkeluasan 19,000 kaki persegi telah berada di pasaran dengan harga RM50 juta.

Unit 2,228 kaki persegi ini telah dijual hampir dengan harganya pada tahun 2009 iaitu RM1,700 per kaki persegi.

Terletak di Jalan Pinang, Marc Service Residence menjadi antara perintis kepada kondominium mewah di sekitar KLCC, yang dilancarkan dengan harga dari RM700 per kaki persegi pada tahun 2003. Ia juga merupakan salah satu pembangunan pertama dengan konsep kediaman servis, dengan unitnya yang diuruskan oleh The Ascott Limited dan skim jaminan pulangan sewa.

Kedua-dua menara 35 tingkat ini terletak di tanah seluas dua ekar dengan jumlah 637 unit, berserta keluasan dari 493 hingga lebih 3,000 kaki persegi. Walaupun kondominium ini dibina kira-kira sedekad yang lalu, bangunan dan kemudahannya dijaga dengan baik, yang mungkin turut menjadi faktor penyumbang kepada permintaannya yang tinggi.

Satu-satunya kondominium mewah pegangan pajakan (leasehold) dalam senarai ini ialah Pavilion Residences di Jalan Bukit Bintang.

Pembangunan yang merupakan sebahagian daripada Pavilion Kuala Lumpur bersepadu ini seluas 12 ekar yang terdiri daripada apartmen, pusat membeli-belah, hotel dan menara pejabat. Bumbung pusat membeli-belah Pavilion menempatkan "Sky Garden" dimana terdapatnya kemudahan-kemudahan seperti kolam renang infiniti, taman permainan, gelanggang tenis dan gimnasium untuk para penduduk.

Kediaman mewah dengan 368 unit berukuran antara 1,057 hingga 7,174 kaki persegi ditempatkan di dua menara blok kediaman ini yang terletak di atas Pavilion, masing-masing dengan 43 dan 50 tingkat. Ianya telah siap dan dijual pada harga RM900 per kaki persegi pada tahun 2009, serta mendapat sambutan hangat.

Kondominium yang paling mahal pernah dijual ialah One Menerung, terletak di belakang pusat membeli-belah Bangsar. Dengan harga setinggi RM8.5 juta, ia juga merupakan jumlah tertinggi yang pernah dibayar untuk sebuah apa yang disebut-sebut sebagai "banglo di atas langit".

Apa yang menarik perhatian ialah ruang yang ditawarkan hanya 229 unit kediaman bercampur-campur, terdiri daripada bangunan tinggi, bangunan rendah, rumah bandar dan "link homes" di atas tanah utama seluas 8 ekar.

Unit kondominium terkecil adalah seluas 3,013 kaki persegi, jadi ia pastinya bukan ruang kediaman yang kecil. Setiap unit mendapat 3 lot tempat letak kereta. Dengan kemewahan sebegitu rupa, tidak hairanlah mengapa harganya boleh meningkat lebih daripada dua kali ganda sejak ia dilancarkan pada tahun 2006.

Nota: Kedudukan ini adalah berdasarkan data yang diperolehi dari laman web Propertypricetag.com dengan harga permulaan tertinggi per kaki persegi pada tahun 2015 untuk kondominium yang telah disiapkan sepenuhnya di Kuala Lumpur. Kondominium yang sedang dalam pembinaan dan baru dilancarkan pada ketika itu adalah dikecualikan.


6 Lorong Pejalan Kaki Paling Sempit Di Dunia

Kita gemar jalan-jalan di tempat yang lapang namun pembinaan zaman dahulu yang masih kekal sehingga sekarang, masih ada yang mengekalkan binaan asal. Tahukah anda, wujud beberapa lorong-lorong sempit, yang hanya mempunyai kelebaran beberapa belas inci yang masih lagi kekal digunakan sehingga sekarang?

Berikut adalah 5 lorong paling sempit di dunia yang masih lagi aktif penggunaannya.

Terletak di Beijing, lorong ini pada bahagian paling sempit hanya mempunyai kelebaran sebanyak 40 cm. Dipenuhi dengan bekas-bekas pusat pertukaran wang satu masa dahulu semasa zaman DInasti Qing, lorong sepanjang 54 meter ini dulu menjadi tempat bank-bank dibuka, namun kini hanya menjadi laluan penduduk setempat lalu lalang.

Strada Sforii di bandar Brasov, Romania, mempunyai maksud 'string street' atau jalan berupa benang. Pada mulanya digunakan sebagai koridor untuk laluan pasukan penyelamat kecemasan, kelebaran Strada Storii sepanjang 111 cm kini digunakan sebagai tarikan pelancong ke Brasov.

Pada zaman dahulu, Fan Tan Alley yang terletak di Chinatown di daerah Victoria, Kanada merupakan pusat perjudian terkenal. Kini Fan Tan Alley adalah lorong mempamerkan budaya masyarakat Cina dan diiktiraf sebagai lorong paling sempit di Kanada dengan kadar kelebaran paling sempit, hanya sebesar 90 cm.

Mempunyai panjang 48 meter, Parliament Street yang terletak di Devon, England merupakan lorong yang menghubungkan dua jalan iaitu High Street dan Waterbeer Street. Dipanggil Small Lane sebelum ditukar kepada Parliament Street pada 1832, Parliament Street mempunyai kelebaran 64 cm minima dan 122 cm maksima.

Kami tak pasti bagaimana hendak menyebut namanya. Spreuerhofstraße merupakan lorong paling sempit di dunia. Terletak di bandar Reutlingen di Jerman, Spreuerhofstraße dibina pada tahun 1727 selepas bandar tersebut musnah dalam kebakaran. Spreuerhofstraße mempunyai kelebaran 31 cm pada bahagian paling sempit.

Vinarna Certovka terletak di bandar Prague, mungkin bukan lorong paling sempit di dunia, tetapi ia adalah satu-satunya antara lorong paling sempit yang mempunyai lampu isyarat sendiri. Dengan hanya kelebaran mencecah 49 cm pada bahagian paling sempit, mustahil dua orang mampu melaluinya dalam satu masa yang sama.


Fakta Mengenai Sistem Pembiakan Ular Yang Tak Ramai Tahu

Semasa di bangku sekolah dulu, pasti anda pernah belajar tentang pembiakan haiwan dalam matapelajaran sains tingkatan tiga iaitu "seks dan aseks". Umum mengetahui bahawa ular bertelur dan pada masa sama tidak mengetahui bahawa ada juga spesis ular yang boleh beranak (tidak bertelur).

Beberapa bulan lepas, satu video klip pendek dalam laman facebook Reptile Collective telah viral di beberapa negara termasuklah Malaysia.Video ini telah mencuri perhatian para netizen kerana ular dalam video tersebut melahirkan 3 ekor anak ular. Hal ini sangat bertentangan dengan apa yang anda belajar di bangku sekolah dulu. Jangan risau, sekiranya anda mula keliru, ikuti penjelasan di bawah ini.

Lagi 30 peratus ular pula dibahagikan kepada 2 jenis iaitu viviparous dan ovoviviparous.

Ovoviviparous merupakan gabungan perkataan Oviparous dan Viviparous. Seperti asal usul namanya, ular dalam keluarga Ovoviviparous 'bertelur dan beranak'. Ular betina akan menghasilkan dan menyimpan telur dalam badannya dan anak ular akan membesar dalam telur di dalam badan ibu ular sehingga menetas. Selepas menetas, barulah anak-anak ular dilahirkan ke dunia. Dalam bahasa mudah, telur-telur tersebut diramkan di dalam badan ibu ular . Contoh ular ovoviviparous pula ialah ular orok-orok.

Sebenarnya, bukan semua haiwan reptilia bertelur. Selain ular, reptilia seperti sesetengah jenis cicak dan chamelon juga beranak. Kesimpulannya, bukan semua haiwan yang tergolong dalam sesetengah kategori, sama cara pembiakkannya. Jangan terkejut kalau haiwan berdarah panas seperti haiwan mamalia pun ada yang bertelur.

Boa adalah antara spesis ular yang pelik di dunia. Boa betina boleh melahirkan anak tanpa memerlukan proses persenyawaan dengan Boa jantan. Proses yang berlaku adalah proses yang digelar Parthenogenesis di mana, proses ini biasanya berlaku pada tumbuh-tumbuhan sahaja.

Boa betina yang melahirkan anak melalui proses aseks Parthenogenesis ini, hanya akan melahirkan anak ular betina sahaja dan membawa genetik yang serupa dengan ibunya. Untuk mendapatkan anak ular jantan, Boa betina perlu menjalankan proses persenyawaan dengan Boa jantan.


Sejarah Kejohanan Bola Sepak Piala Malaysia

Piala Malaysia merupakan piala bola sepak utama di negara kita, dan merupakan antara kejohanan bola yang paling lama sejarahnya di Asia. Dua perlawanan separuh akhir Piala Malaysia antara Kedah vs Felda dan JDT vs Perak pada malam semalam amat mendebarkan.

Tahniah kepada pasukan Kedah dan JDT atas kemenangan bergaya, sekali gus berjaya ke perlawanan akhir yang bakal berlansung pada 4 November ini di Stadium Shah Alam. Persoalannya, dapatkah pasukan JDT mengalahkan juara bertahan Kedah?

Kita bersorak menyokong pasukan masing-masing dalam perlawanan Piala Malaysia, namun adakah kita tahu asal usul piala ini? Di sini penulis ingin berkongsi sedikit sebanyak tentang sejarah Piala Malaysia, ataupun piala yang dahulunya dikenali sebagai Malaya Cup.

Pada Januari 1921, kapal perang British Royal Navy, iaitu H.M.S. Malaya telah berlabuh ke Port Swettenham (kini Port Klang), Singapura, Melaka, Penang dan Port Dickson.

Ketika berhenti di sana, kru kapal telah bertanding secara persahabatan bersama kelab tempatan di dalam bola sepak, ragbi, hoki, sukan layar dan golf.

3 bulan kemudian, Ketua Setiausaha kerajaan Federated Malay Sates telah menerima surat daripada kapten kapal H.M.S. Malaya iaitu Kapten H. T. Buller, yang menawarkan 2 buah piala untuk dipertandingkan bagi sukan bola sepak dan ragbi sebagai tanda penghargaan kerana membenarkan mereka berlabuh di Malaya.

Tawaran piala tersebut diterima dengan dengan baik, dan beberapa wakil kelab telah bertemu bagi mengatur penganjuran kejohanan terbabit. Pengajuran kejohanan pertama ini telah diamanahkan kepada Kelab Selangor.

Sebuah jawatankuasa telah dibentuk bagi pengajuran pertama Malaya Cup, dan keputusan telah dibuat bagi mengadakan pertandingan di zon utara dan selatan.

Perlawanan pertama Malaya Cup telah diadakan pada 20 Ogos 1921, dengan Selangor mengalahkan Pulau Pinang dengan skor 5-1 di hadapan 5,000 penonton di Kuala Lumpur.

Kejohanan sulung ini melibatkan sebanyak 6 pasukan, dan telah dimenangi oleh Singapura yang mana pemain Singapura menerima lencana emas atas kejayaan mereka.

Sejak awal penganjurannya, kejohanan ini telah mendapat sambutan yang amat memberansangkan. Pada tahun 1925, pertama kali pertandingan akhir kejohanan ini diadakan di luar Kuala Lumpur, iaitu di Anson Road Stadium (Singapura).

Sejak tahun pertama penubuhan Malaya Cup, hingga tahun 1941, Singapura tidak pernah ketinggalan beraksi dalam perlawanan akhir, sehinggalah berlakunya Perang Dunia ke-2.

Pada September 1926, wakil daripada pasukan bola sepak Singapura, Selangor, Perak, Negeri Sembilan dan Melaka telah bersetuju untuk membentuk Malayan Football Association (MFA), yang kini dikenali sebagai Football Association of Malaysia (FAM).

Selepas perang, Malaya Cup bersambung semula pada tahun 1948, dan beberapa pasukan negeri lain turut menyertainya, iaitu pasukan Pahang, Kelantan, Terengganu dan Perlis.

Pada tahun 1957, perlawanan akhir telah pertama kali dilangsungkan di sebuah stadium yang baru siap dibina, iaitu Stadium Merdeka. Kebanyakan perlawanan akhir piala ini telah diadakan di stadium tersebut sehinggalah tahun 1990-an.

Pada tahun 1959, format Malaya Cup telah berubah dari tradisi kejohanan satu pusingan kepada dua pusingan iaitu di home dan away, dengan pembahagian zon kepada 3 bahagian, iaitu timur, utara dan selatan.

Pada tahun 1967, kejohanan Malaya Cup telah digantikan dengan kejohanan baharu, iaitu Piala Malaysia, selari dengan perkembangan politik melalui penyertaan Sabah dan Sarawak dalam pembentukan negara Malaysia pada tahun 1963.

Trofi lama Malaya Cup kini telah diletakkan di Muzium Negara di Kuala Lumpur.

Pada tahun 1979, Piala Malaysia mempunyai penyertaan sebanyak 17 pasukan, melibatkan pasukan-pasukan baharu seperti pasukan Kuala Lumpur, Sabah, Sarawak dan juga Brunei.

Pada tahun berkenaan, kejohanan ini telah menjadi liga satu pusingan. 4 pasukan teratas akan bertemu di 2 separuh akhir, dan 2 pasukan yang menang ke pusingan akhir.

Pada tahun 1981, peringkat suku akhir telah diperkenalkan. Apabila liga bermula, ianya bertujuan sebagai menapis pasukan yang layak masuk ke Piala Malaysia.

Namun pada tahun 1982, format kejohanan ini telah berubah. Piala Malaysia hanya akan diadakan setelah berakhirnya liga-liga lain di Malaysia, dengan penyertaan pasukan-pasukan terkuat dari liga kelayakan.

Pada tahun 2003, MPPJ FC telah menjadi kelab pertama dan pasukan bukan negeri yang memenangi kejohanan ini. Tahun-tahun sebelumnya, 2 pasukan yang melayakkan diri ke perlawanan akhir selalunya adalah dari pada pasukan negeri, atau pasukan bola sepak tentera.

Pasukan luar negara serta jiran terdekat Malaysia, Brunei dan Singapura turut menyertai Piala Malaysia sejak dari awal lagi. Pasukan bola sepak Brunei telah memenangi piala ini pada tahun 1999.

Sejak beberapa tahun kebelakangan ini, Brunei menghantar wakil mereka iaitu kelab DPMM FC.

Singapura yang diuruskan oleh Football Association of Singapore (FAS) pernah menghantar pasukan mereka menyertai kejohanan ini sejak Malaya Cup lagi, sehinggalah Piala Malaysia.

Pasukan Singapura merupakan antara pasukan yang kuat, telah memenangi kejohanan ini sebanyak 24 kali, dan menjadi pasukan kedua paling berjaya dalam sejarah pertandingan ini selepas Selangor.

Namun setelah kemenangan piala ini pada tahun 1994, Singapura telah menarik diri dari kejohanan ini berikutan pertikaian dengan FAM. Pada tahun 2011, FAS telah mengumumkan penyertaan pasukan Singapura ke Piala Malaysia bagi edisi 2012, dengan menghantar LIONSXII yang terdiri daripada senarai skuad baharu.


6 Laluan Berliku Mencabar Paling Digemari Penunggang dan Pemandu di Semenanjung Malaysia

Tak sahlah bagi seorang penunggang motorsikal kalau dia tak cari jalan yang mampu menguji keberanian dia sebagai penunggang. Ada sesuatu perasaan yang tak semua orang faham, yang hanya penunggang mampu rasai apabila kita serang atau 'attack' sesuatu corner dengan pantas, apatah lagi berjaya keluar corner dengan lancar semacam saja.

Namun, bukan semua orang ada peluang ke trek. Jadi ramailah juga penunggang malah pemandu menjadikan jalan raya sebagai tempat untuk menguji kehandalan masing-masing. Berikut adalah 6 laluan yang dah mencapai status legenda sebagai laluan paling seronok untuk penunggang motorsikal dan pemandu kereta belajar had pemanduan mereka.

Jalan legenda yang menjadi kegilaan ramai penunggang dan pemandu, jalan sunyi ini perlu diakses dari pekan batu 14 Hulu Langat sebelum meneruskan perjalanan mendaki jalan berbukit Gunung Hantu. Dari situ anda boleh memilih sama ada hendak keluar ke Semenyih atau meneruskan tunggangan ke Kuala Klawang, di mana keseronokan bermula dengan simpang-simpang yang memerlukan konsentrasi tinggi. Jika anda mahu cabaran lebih, lalu jalan ini pada waktu malam.

Selepas kerajaan membina jalan baru bagi menggantikan jalan lama, Jalan Bukit Putus Lama menjadi trek tidak rasmi untuk penunggang dan kaki drift mencuba bakat. Dengan selekoh-selekoh yang betul-betul mencabar yang perlu diambil semasa mendaki bukit, dengan gaung yang semakin lama semakin tinggi hanya 2 meter di tepi kita, jalan ini merupakan antara jalan terbaik untuk berlatih mengambil corner dengan pantas. Jika kita melalui jalan ini dari Kuala Pilah menghala ke Senawang, identitinya berubah dengan corner-corner yang cukup tajam yang perlu diambil semasa menuruni bukit. Jangan terlalu yakin.

Banyak insiden telah berlaku menyebabkan kematian di laluan ini kerana laluannya terkenal mempunyai beberapa lokasi di mana kerap berlaku tragedi. Jalan sepanjang 45km yang dijadikan subjek utama filem 'Karak' ini mempunyai corner-corner yang perlu dinavigasi dengan cermat jika hendak diambil dengan kelajuan yang tinggi. Peringkat akhirnya cukup mencabar dan akan menguji kemampuan anda sebelum berjaya tiba di Bukit Tinggi.

Mendaki laluan ini dengan motorsikal merupakan satu nikmat bagi penunggangnya kerana corner-cornernya agak mencabar, membolehkan anda menunggang (atau memandu) dengan seronok. Laluan sejauh 80km ini memang menjadi kegemaran ramai dan hadiahnya, selepas penat memandu - kita akan tiba di Cameron Highlands yang mententeramkan adrenalin kita.

Laluan 55km ini agak sunyi dengan kawasan hutan menemani kita sepanjang perjalanan. Jalannya juga walaupun keseluruhannya memuaskan, namun ada beberapa lokasi di mana kualiti jalannya agak mengecewakan tetapi itu tidak menghalang hakikatnya - laluan ini merupakan salah satu laluan yang perlu dilalui untuk merasai nikmat permotoran.

Mungkin kerana kedudukannya di Pulau Pinang membuatkan namanya tidak sepopular laluan-laluan lain, bagi orang utara jalan ini merupakan trek rasmi penunggang menguji keberanian mereka. Jalannya agak twisty ditemani bukit-bukit yang agak mirip dengan apa yang dapat dilihat dalam siri anime Initial D. Jaraknya tidak panjang, hanya sekitar 20km, tetapi memadai untuk penunggang dan pemandu mengasah bakat melayan corner mereka.

Itulah 6 jalan paling popular yang kerap digunakan oleh penunggang dan pemandu di negara kita untuk menguji keberanian diri. Jika anda adalah salah seorang yang berani dan hendak mencuba buat pertama kali, pastikan anda tidak keseorangan pada kali pertama.

Pelajari dulu selok belok jalan dan kenali dulu sifatnya sebelum memecut dengan pantas. Yang penting, keselamatan diri harus diutamakan. Amalkan pemakaian keselamatan bagi penunggang motorsikal dan yang paling penting, jangan berlumba kerana walaupun itu memang layan, jalan itu tetap kita kongsi bersama.


4 Kes Pembunuhan Kejam Yang Dihebahkan Melalui Status Facebook

Facebook menjadi wadah kita berkongsi banyak perkara dalam hidup kita. Kisah hidup, pandangan, perkongsian pautan, video, kritikan dan bermacam lagi mampu kita kongsikan melalui Facebook. Bagaimana pula jika Facebook digunakan sebagai ruang pengakuan terhadap jenayah yang telah dilakukan? Adakah perkara seperti ini berlaku?

Memang benar perkara kurang enak seperti ini telah pun berlaku, yang melibatkan kehilangan nyawa. Berikut adalah 4 kes jenayah yang telah berlaku di mana Facebook telah digunakan untuk memuatnaik pengakuan mangsa, yang terbuka untuk dibaca kenalan alam maya.

Randy Janzen dari British Columbia, Kanada mengaku dalam satu tulisan panjang di Facebook menjelaskan tindakannya membunuh anaknya, Emily melalui satu tembakan ke kepala, kerana tidak tahan melihat anaknya menghidap migrain.

Selepas membunuh Emily, Randy membunuh isterinya pula, Laurel kerana tidak mahu isterinya hidup dengan tindakannya yang terpaksa membunuh anak mereka.

Randy memuat naik status Facebook 10 hari selepas kejadian tersebut yang membuatkan pihak penguasa mengepung rumah Randy sebelum rumah itu terbakar disyaki dibakar oleh Randy. Mayat Laurel dan Emily ditemui rentung sementara Randy pula telah pun membunuh diri dengan senapang yang dijumpai di kelangkangnya, sebelum dirinya juga dibakar api yang marak. (rujukan)

Derek Medina memuat naik status tersebut selepas membunuh isterinya, Jennifer Alonso.

Apa yang menyeramkan, Derek bukan sekadar memuatnaik status tersebut, malahan dia juga memuatnaik gambar badan isterinya yang terkulai selepas ditembak.

Semuanya berpunca daripada pertengkaran mereka berdua sehinggakan Jennifer terpaksa mengambil pisau bagi menyelamatkan diri, selepas Derek mengugut untuk mengambil pistolnya keluar. Percintaan mereka memang bermasalah dengan Jennifer sudahpun mengambil keputusan untuk berpisah dengan Derek, satu idea yang dibenci Derek.

Laporan bedah siasat mendapati Jennifer ditembak ketika sedang menyorok di salah satu bucu dapur rumah mereka dengan 8 das tembakan mengenai beliau. Tidak lama selepas itu, Derek memuatnaik gambar badan Jennifer yang sudah tidak bernyawa dan membuat pengakuan bertulis dalam Facebook. (rujukan)

Dee Dee Blancharde adalah ibu kepada seorang wanita bernama Gypsy Rose. Dia ditemui mati melalui kesan tikaman yang sudah berlaku beberapa hari sebelum itu. Gypsy yang dikatakan mempunyai masalah mental serta keupayaan berfikir seperti budak berumur 7 tahun.

Dee Dee dikatakan sengaja mendera anaknya itu untuk mendapatkan bantuan kewangan kerajaan dan Gypsy sepanjang hidupnya didera untuk memastikan anaknya kelihatan seperti seorang kurang upaya.

Mungkin kerana sudah bosan dengan kerenah ibunya, Gypsy meminta bantuan teman lelakinya, Nicolas Godejohn untuk membunuh ibunya. Nicholas hadir ke rumah Dee Dee lalu membunuh Dee Dee sambil Gypsy mendengar apa yang berlaku dari bilik sebelah.

Untuk membuatkan kejadian itu nampak seperti kejadian rompakan, mereka mencuri beberapa ribu dollar duit dalam peti besi milik Dee Dee.

Mereka juga memuatnaik status Facebook seolah-olah perompak telah menggunakan akaun Facebook Dee Dee untuk berbangga dengan jenayah yang telah mereka lakukan, termasuklah pengakuan palsu kononnya perompak itu bukan saja merompak, malahan sempat merogol Gypsy. (rujukan)

Mark Alvin Manliclic merupakan seorang penganggur yang mempunyai keluarga di Quezon City, Filipina. Isterinya pula bertugas di Kanada.

Tekanan hidup yang melanda beliau banyak membuatkan Mark cuba membunuh diri tetapi dia berhenti selepas dipujuk anaknya, Angel Mancliclic. Tindakan isterinya yang ke Kanada tanpa pengetahuan suami sendiri, membuatkan kesabaran Mark hilang.

Mark mengugut untuk membunuh anaknya selagi isterinya berdegil tidak mahu kembali ke Filipina, namun ugutannya tidak diendahkan. Bagi membuktikan dirinya benar-benar serius, Mark akhirnya bertindak menikam anaknya berkali-kali, kemudian memuatnaik gambar mayat anaknya untuk disaksikan sendiri oleh isterinya.

Yang menyedihkan, bukan setakat gambar yang dimuat naik, malahan Mark turut memuatnaik video badan anaknya yang sudah tidak bernyawa.

Ketika ditanya adakah dia sedar semasa dia menikam anaknya itu, Mark mengakui dirinya tidak ingat apa-apa. Apa yang dia ingat hanyalah darah yang tiba-tiba mengalir dari leher anaknya yang baru berumur 7 tahun itu. Tidak dapat dipastikan sama ada Mark khayal dengan dadah atau mabuk arak ketika kejadian itu berlaku. (rujukan)


5 Pemangsa Wanita Paling Berpengaruh Dalam Dunia Hiburan Barat

Dunia Hollywood baru saja digemparkan dengan berita tentang kes masalah seksual yang melibatkan salah seorang produser paling berpengaruh di Hollywood, yang gemar mengambil kesempatan ke atas pelakon-pelakon wanita.

Lelaki-lelaki ini dikatakan nama, kedudukan dan pengaruh mereka untuk mengugut pelakon-pelakon wanita ini dengan pelbagai ugutan yang akan menutup peluang mereka untuk menjadi terkenal. Siapakah mereka? Berikut adalah 5 nama paling besar di Hollywood yang terbukti menggunakan kedudukan untuk memuaskan nafsu serakah mereka yang buas.

Kes terbaru ini menggemparkan Hollywood selepas beberapa orang artis wanita mula menampilkan diri mendedahkan kes-kes rogol yang telah dilakukan oleh salah seorang orang paling besar di Hollywood ini.

Weinstein adalah pengasas kepada penerbit Miramax dan juga penerbit The Weinstein Brothers yang telah menerbitkan filem-filem seperti Django Unchained, Inglorious Basterds dan Imitation Game.

Mangsa Weinstein adalah pelakon terkenal seperti Ashley Judd, Rose Mcgowan, Asia Argento, Mira Sorvino, Rosanna Arquette, Gwyneth Paltrow, Claire Forlani dan juga Angelina Jolie semasa dia masih muda.

Pengarah filem legenda ini yang mengarahkan filem Rosemary's Baby dan The Pianist mempunyai banyak kes seksual terhadapnya.

Dia terkenal sebagai seorang pengarah yang mempunyai masalah pedofilia. Walaupun begitu hanya seorang mangsanya tampil ke depan iaitu ketika kes beliau merogol seorang remaja berumur 13 tahun bernama Samantha Gailey yang dikhayalkan dengan dadah.

Polanski didapati bersalah dan dijatuhkan hukuman namun sempat melarikan diri ke Perancis, ekoran Perancis tidak mengamalkan dasar ekstradisi pesalah. Sehingga sekarang, dia masih lagi dikehendaki di Amerika Syarikat.

Penyanyi lagu 'I Believe I Can Fly' ini memang benar-benar ingat dia boleh terbang.

Di dapati bersalah kerana mengahwini penyanyi Aaliyah ketika penyanyi itu berumur 15 tahun, di saman oleh 3 orang wanita yang mendakwa beliau merogol mereka ketika bawah umur dan didakwa mempunyai video lucah dengan gadis bawah umur yang tersebar pada tahun 2003.

Sehingga kini R.Kelly masih belum disabitkan bersalah oleh mahkamah apabila kes selalunya ditutup selepas pihak penuduh bersetuju membuat penyelesaian luar mahkamah, untuk semua dakwaan.

Kisah kesalahan seksual pengarah terkenal Woody Allen ini jika dijadikan filem pasti menarik.

Kisah Woody bermula setelah dia didapati menyimpan gambar bogel anak angkat perempuannya, Soon-Yi Previn yang hanya terdedah selepas anak angkatnya sudah berumur 20 tahun pada sekitar tahun 1992, ketika dia masih berkahwin dengan isterinya, pelakon terkenal Mia Farrow.

Ekoran itu pada 1993, keluar pula tuduhan oleh bekas isterinya yang selama ini Woody Allen kerap melakukan gangguan seksual ke atas anak angkat perempuannya, Dylan Farrow sejak Dylan berumur 7 tahun. Selepas berpisah dengan isterinya yang tidak dapat menerima skandal suami dengan anak angkat sendiri, Woody mengahwini anak angkatnya, Soon Yi Previn.

Dylan Farrow yang mengakui dirinya mengalami masalah trauma sejak kecil, pada 2014 memberanikan diri menceritakan semua yang berlaku dalam artikel New York Times, 21 tahun selepas kisah ini mula didedahkan.

Pada minggu berikutnya, Woody Allen mengeluarkan artikel balas dalam surat khabar sama, menepis semua tuduhan ke atasnya. Hujahnya, itu semua rancangan jahat bekas isteri dan anak angkatnya itu, untuk membalas dendam bila dia jatuh cinta dengan anak angkatnya yang telah dia kahwini.

Bill Cosby adalah salah seorang pelakon yang paling digemari satu masa dulu melalui siri The Cosby Show. Dengan wajah lucu dan perwatakan riang, Bill berjaya menambat hati peminatnya.

Walaupun begitu, tembelangnya pecah selepas satu per satu wanita yang pernah dicabul oleh Bill selama ini muncul bermula daripada kes tahun 1960-an sehinggalah 2008.

Kebanyakan wanita menceritakan yang Bill kerap menggunakan modus operandi yang sama, iaitu akan memberikan dadah pada mangsanya melalui minuman sebelum merogol mereka.

Ketika ini Bill masih lagi menghadapi perbicaraan mahkamah ke atas kesemua tuduhan yang ditimbulkan ketika ini.


3 Golongan Muslim Yang Dibenarkan Untuk Dibunuh Atas Perbuatan Mereka

Islam merupakan agama yang sempurna tanpa wujud sebarang cacat cela. Hukuman dalam Islam bersifat mencegah dan bukan menghukum, namun konsep ini sukar diterima pelbagai pihak kerana kita sudah dibiasakan dengan undang-undang yang asasnya menghukum.

Untuk meneliti perkara ini, bagi pihak yang tidak faham, mereka pasti akan melihat Islam sebagai satu agama yang kejam. Ini kerana mereka tidak melihat konteks sebenar mengapa sesuatu hukuman itu diwujudkan.

Hari ini, mari kita mengupas berkenaan 3 golongan yang dibenarkan oleh agama Islam untuk dibunuh atas perbuatan yang mereka lakukan, walaupun mereka adalah orang Muslim.

Seseorang Muslim dilarang untuk membunuh orang lain dengan sengaja. Namun apabila berlaku kes pembunuhan yang tertuduhnya menepati syarat-syarat tertentu, dia layak dibunuh atas dasar hukuman setimpal dikenakan ke atas tertuduh, atau qisas.

Syarat untuk tertuduh layak dikenakan qisas adalah dia adalah seorang dewasa yang siuman, menyebabkan kematian dengan sengaja dan dibuktikan kematian mangsa adalah disebabkan perbuatan tertuduh. Tertuduh hanya boleh terlepas hukuman mati jika dia dimaafkan waris pihak mangsa.

Zina adalah seks suka sama suka tanpa perkahwinan. Zina boleh berlaku kepada pelbagai peringkat masyarakat, namun hanya satu golongan yang layak dibunuh menurut Islam, apabila membabitkan kesalahan zina - zina antara muhsan.

Seks suka sama suka antara pihak yang sudah pun berkahwin dengan orang lain membenarkan pelakunya dibunuh dengan rejaman batu, sehingga mati.

Dalam Islam, apabila seseorang individu yang sudah berkahwin melakukan seks dengan individu lain, dia layak dibunuh kerana dia sudah pun mempunyai jalan keluar pada nafsunya. Oleh itu, dia dibenarkan untuk dibunuh.

Keluar Islam atau murtad sahaja sebenarnya tidak melayakkan seseorang bekas Muslim itu dibunuh. Apabila dia mula melakukan perbuatan-perbuatan yang mengkhianati Islam secara terbuka, itu baru melayakkan dia dibunuh.

Pembunuhan ini dibenarkan untuk dilakukan kerana dikhuatiri pengkhianatan seseorang individu itu akan menyebabkan lebih banyak perpecahan berlaku, hasil daripada kefahaman beliau tentang Islam yang akan dimanipulasi untuk melemahkan Islam.

Perkara ini lebih senang dipandang sebagai perbuatan khianat atau 'treason'- satu tindakan yang memang dipandang sebagai salah satu kesalahan tertinggi dalam mana-mana agama atau institusi.

Perlu diingatkan, walaupun secara teorinya dibenarkan untuk dibunuh mana-mana individu Muslim yang melakukan 3 perkara di atas, kuasa untuk melaksanakannya haruslah diberi pada pemerintah. Bukan sebarang pihak mampu melakukannya dengan sempurna.

Dalam menghukum mati sekalipun, keadilan dan maruah mangsa masih perlu dijaga, serta kaedah hukuman mati itu juga perlulah dibuat dengan memastikan tertuduh yang terbukti bersalah, meninggal dalam kadar segera.

Selepas membaca artikel ini, pasti ramai yang menganggap hukuman ini kejam serta mempersoalkan mengapa perlu dibunuh individu pelakunya. Jika anda memandang perkara ini dari perspektif itu, itu menunjukkan anda tidak faham.

Persoalan yang harus ditanya bukanlah kenapa kejam benar hukuman-hukuman ini, yang tepat adalah adakah anda masih lagi berani melakukan kesalahan-kesalahan ini walaupun dah tahu maut menunggu?